તારીખ 30, 31 અને 1 સપ્ટેમ્બર સુધી રહેશે આ વિસ્તારોમાં ભારે વરસાદ- અંબાલાલ પટેલ અને હવામાન વિભાગે આપી જાણકારી – જય કિસાન- ખેડૂત ક્લબ\nતારીખ 30, 31 અને 1 સપ્ટેમ્બર સુધી રહેશે આ વિસ્તારોમાં ભારે વરસાદ- અંબાલાલ પટેલ અને હવામાન વિભાગે આપી જાણકારી\nગુજરાતમાં હવામાન વિભાગ અને અંબાલાલ પટેલે કરેલી ભારેથી અતિ વરસાદની આગાહી અનુસાર હજુ પણ બે દિવસ ભારે વરસાદ પડશે તેવી આગાહી કરવામાં આવી છે. તે દરમિયાન તારીખ 30 અને 31 ઑગસ્ટ અને 1 સપ્ટેમ્બર તારીખે સમગ્ર રાજ્યમાં ભારેથી અતિભારે વરસાદની આગાહી કરવામાં આવી છે. સાથે-સાથે 30મી ઑગસ્ટના રોજ રવિવારે બપોર સુધીમાં ગુજરાતના ઘણા જિલ્લાઓમાં સારો વરસાદ પડશે તેવી આગાહી કરવામાં આવી છે. આગાહી અનુસાર બપોરના 1 કલાક સુધીમાં રાજ્યના બનાસકાંઠા જિલ્લામાં ભારે વરસાદની આગાહી કરવામાં આવી છે.\nસાથે-સાથે પાટણ,મહેસાણા, દાહોદ,પંચમહાલ, ખેડા અને મહિસાગર જિલ્લાઓમાં 1 વાગ્યા સુધીમાં મધ્યમ વરસાદની આગાહી કરવામાં આવી છે. ખાસ કરીને હાલના સમયમાં શહેરી વિસ્તારોમાં સારો વરસાદ પડી રહ્યો છે અને આવનારા દિવસોમાં પણ વરસાદ પડી શકે તેવી આગાહી કરવામાં આવી છે. હાલ સૌરાષ્ટ્રનો સૌથી વિશાળ એવો શેત્રુંજી ડેમ ત્રીજી વખત ઑવરફ્લો થઇ ચુક્યો છે. તેમછતાં તે વિસ્તારોમાં વરસાદનું જોર ઘટ્યું નથી. શેત્રુંજી ડેમ ત્રીજી વાર ઑવરફ્લો થતા તેના 59 દરવાજા ખોલી દેવામાં આવ્યા છે. 15,340 ક્યુસેક પાણીની આવક ડેમમાં થતા આ ડેમના 59 દરવાજા2ફૂટ ખોલી દેવામાં આવ્યા ક્યૂસેક પાણી છોડવામાં આવ્યું છે. ઉલ્લેખનીય છે કે આ વર્ષે શેત્રુંજી ડેમ પાંચ વર્ષ બાદ સંપૂર્ણ ભરાયો છે.\nભારે વરસાદના કારણે ભરૂચમાં આવેલ ગોલ્ડન બ્રીજ 22 ફૂટની સપાટી પાર કરી ગયો છે. નર્મદા નદીમાં પણ 8 લાખ ક્યૂસેક પાણી સરદાર સરોવરમાંથી ઠલવાતા નર્મદા મૈયા બે કાંઠે વહી રહી છે. ભરૂચના ગોલ્ડન બ્રીજની આસપાસ તેમજ ભરૂચના નીચાણવાળા વિસ્તારોમાંથી 2,000 લોકોનું સ્થળાંતર કરાવી દેવામાં આવ્યું છે.\nસાથે-સાથે શેત્રુંજી નદીમાં પૂર આવતા અમરેલીના ખોડિયાર ડેમમાંથી પાણી છોડવાની જરૂરિયાત પડી હતી. આ ડેમના4દરવાજા 2-2 ફુટ ખોલી દેવામાં આવ્યા છે. સાથે-સાથે અમરેલીનો ઠેબી ડેમ ઑવરફ્લો થયો છે. મરેલી જીલ્લાની દરેક નદીઓમાં ઘોડાપૂર, શેત્રુંજી, સાતલડી, કાળુભાર, ગાગડીયો અને ઠેબી સહિતની મોટી નદીઓમાં ઘોડાપુર નદીના વહેતા પાણી કોઝવે પર અને ખેતરોમાં ફરી વળ્યાં. ખેતરોમાં પાણી ભરાતા ખેડૂતોને મોટું નુકશાન થવા પામ્યું છે.\nવાત કરીએ ઉકાઈ ડેમની તો, ઉકાઇ ડેમના બ્લાઇન્ડ કેચમેન્ટ બાદ હવે સતાધીશોને હથનુર ડેમના કેચમેન્ટના વરસાદે સાવધાન કરી દેવામાં આવ્યા છે. છેલ્લા 24 કલાકમાં હથનુર ડેમમાં દેમાર વરસાદથી 24 જેટલા દરવાજા ખોલી દેવામાં આવ્યા છે અને 1.67 લાખ કયુસેક પાણી છોડવાનું શરૂ કરાતા ગતરોજ સાંજથી6ગેટ પાંચ ફુટ ખોલીને ઉકાઇ ડેમમાંથી 88,631 હજાર ક્યુસેક પાણી છોડવાનું શરૂ કર્યું હતું. સુરત વહીવટીતંત્ર પણ એલર્ટ થઇ ગયું છે. અને ત્યાના સ્થાનિક વિસ્તારોમાં રહેતા લોકોને એલર્ટ જાહેર કરી દેવામાં આવ્યું છે.\nPrevious આ રાજ્યમાં કરવામાં આવી એવી કમાલ કે હવે ગાયો ફક્ત વાછરડીને જન્મ આપશે- જાણો વિગતવાર\nNext આ ગામમાં ખેડૂતે આત્મહત્યા કરીને આપીં દીધો જીવ, સમગ્ર ઘટના વિષે જાણીને તમે દંગ રહી જશો


Surat: સાજા થયા બાદ ડોક્ટરે આપી હર્ષના આંસુ સાથે દર્દીને વિદાય, ડોક્ટરે પગે લાગી આશીર્વાદ લીધા Surat: After recovering, the doctor said goodbye to the patient with tears, the doctor took the blessing on his feet | TV9 Gujarati\nHome » CORONA » Surat: સાજા થયા બાદ ડોક્ટરે આપી હર્ષના આંસુ સાથે દર્દીને વિદાય, ડોક્ટરે પગે લાગી આશીર્વાદ લીધા\nSurat: કોરોનામાં લાંબો સમયથી આઇસોલેશન સેન્ટર હોય કે હોસ્પિટલ, દર્દીઓ અને ડૉક્ટર્સ વચ્ચે એક લાગણીનો સંબંધ બંધાઈ જાય છે. આ મહામારી સામે લડવા જ્યારે ડોક્ટરો પણ દર્દીઓની સેવામાં દિવસ રાત એક કરી રહ્યા છે.\nPublish Date - 3:23 pm, Sat, 15 May 21 Edited By: Pinak Shukla\nSurat: કોરોનામાં લાંબો સમયથી આઇસોલેશન સેન્ટર હોય કે હોસ્પિટલ, દર્દીઓ અને ડૉક્ટર્સ વચ્ચે એક લાગણીનો સંબંધ બંધાઈ જાય છે. આ મહામારી સામે લડવા જ્યારે ડોક્ટરો પણ દર્દીઓની સેવામાં દિવસ રાત એક કરી રહ્યા છે. ત્યારે બીમાર દર્દીઓ પણ જ્યારે સાજા થઈને ઘરે પરત ફરી રહ્યા હોય ત્યારે ડૉક્ટર્સ માટે તેમને એક કૃતજ્ઞતાનો ભાવ પેદા થાય છે.\nઆવું જ કંઈ જોવા મળ્યું હતું એક આઇસોલેશન સેન્ટરમાં. જ્યાં કોરોનાની સારવાર બાદ સાજા થઈને ઘરે પરત ફરી રહેલા દર્દી અને ડોકટર વચ્ચે એક અનોખા સંબંધની સાક્ષી પૂરતો વિડીયો સામે આવ્યો હતો.\nલતાબેન હડિયા નામના આ દર્દી આઇસોલેશન સેન્ટરમાં કોરોનાની સારવાર લઈ રહ્યા હતા. ત્યારે કોરોના રિપોર્ટ નેગેટિવ આવતા અને ઓક્સિજન લેવલ યોગ્ય રીતે જળવાતા તેમને ડિસ્ચાર્જ કરવામાં આવ્યા હતા. ત્યારે ડોકટર ટીમ દ્વારા તેમને એક છોડ પણ આપવામાં આવ્યો હતો.\nઆ સમયે ઘરે જતી વખતે વૃદ્ધ મહિલા દર્દી પોતાની આંખમાંથી આંસુ રોકી શકી ન હતી. તેમણે હાજર ડોકટરનો આભાર માન્યો હતો. તેમને વિદાય આપતી વખતે ડો.પૂજા સહાની પણ લાગણીસભર થઈ ગયા હતા. તેમણે પણ દર્દીના પગે લાગીને વિદાય આપી હતી અને આશીર્વાદ લીધા હતા.\nસુરતના સોશિયલ મીડિયામાં આ વિડીયો વાયરલ થયો છે. અને લોકો તબીબ અને દર્દીના આ અનોખા સંબંધની સાક્ષી પુરતા વિડીયોને ખૂબ પસંદ પણ કરી રહ્યા છે.\nમહેસાણા5 hours ago


સંબંધોની બારાક્ષરી -4Manhar Oza દ્વારા પુષ્તક અને વાર્તા PDF\nદુનિયા ગમે તેટલી પ્રગતિ કરે પણ સાસુ-વહુના સંબધોમાં ક્યાંક ને ક્યાંક કશુક ખુચવાનું, ખટકવાનું. બંને ભલે સ્ત્રીઓ હોય, તોયે એકબીજાની પ્રતિસ્પર્ધી, એકબીજાની હરીફ રહેવાની તે વાતમાં બે મત નથી. સાસુ-વહુના સંબધોને લઈને કેટલીયે ફિલ્મો અત્યાર સુધીમાં આવી ગઈ અને આવતી રહેશે. હવે તો આ સબ્જેક્ટની ટીવી સીરીયલો પણ ધૂમ મચાવે છે અને વ્યુઅરશીપ વધારીને પ્રોડ્યુસરો પણ પોતાના ખિસ્સા ભરેછે.\nદાયકા બે દાયકા પહેલાં વહુઓને કનડતી સાસુઓનું પ્રમાણ વધારે હતું. તેમના વહુઓને હેરાન કરવાના તોર-તરીકા પણ અલગ હતાં. હવે જમાનો બદલાયો છે. એજ્યુકેશનને કારણે સાસુઓનો ત્રાસ ઘટ્યોછે. જો કે સાવ બંધ થયો નથી. હા, વહુઓને હેરાન કરવાની રીત રસમો જરૂર બદલાઈ છે.\nએક કોડભરી વહુ પરણીને સાસરે આવેછે. તેની સાસુ બહુ કચકચિયણ હોય છે. વાત વાતમાં તે વહુને ઉતારી પાડતી અને ગુસ્સે થઇ જતી. સાસુની કચકચથી વહુ કંટાળી ગઈ. તેણે પતિને ફરિયાદ કરી. પતિ પણ તેની મા ને સમજાવી શક્યો નહિ. વહુ દુખી દુખી રહેવા લાગી.\nએક દિવસ રસ્તામાં વહુને તેની બહેનપણી મળી ગઈ. વહુએ તેની સાસુની વાત તેને કરી. બહેનપણીએ વહુને ઉપાય બતાવ્યો. તેણે તેની સાસુને ઝેર આપીને મારી નાખવાનો ઉપાય બતાવ્યો. વહુના ગળે આ વાત ઉતરી ગઈ. વહુ તો સીધી વૈધને ત્યાં પહોંચી અને વૈધ પાસે ઝેર માગ્યું. વૈધે તેનું કારણ પૂછતાં વહુએ સાચેસાચું જણાવી દીધું. વૈધ તેને ઝેર આપવા તૈયાર થઇ ગયો પણ તેણે શરત મૂકી. વૈધે કહ્યું કે ‘આ ઝેર ધીમે ધીમે અસર કરશે. તારી સાસુને મરતા છ મહિના જેટલો સમય લાગશે. પણ જ્યાં સુધી તારી સાસુ મરે નહિ ત્યાં સુધી તારે સાસુની સાથે ઝઘડવાનું નહિ અને તેમની સાથે સારી રીતે વર્તવાનું. તે તને ગમે તે બોલે તો પણ તારે સાંભળી લેવાનું.’ વૈધની શરત પાળવા વહુ તૈયાર થઇ ગઈ.\nવહુ રોજ દાળ-શાકમાં થોડું થોડું ઝેર તેની સાસુને આપવા લાગી. સાસુ તેની સાથે ઝઘડે તો પણ તે સાંભળી લેતી. ધીરે ધીરે સાસુનો સ્વભાવ બદલવા લાગ્યો. હવે સાસુ વહુને સારી રીતે રાખવા લાગી. લોકો સમક્ષ તેના વખાણ કરવાં લાગી.\nએક દિવસ વહુને પછતાવો થયો. વહુ વૈધ પાસે ગઈ. તેણે વૈધને કહ્યું કે મારાથી મોટી ભૂલ થઇ ગઈ. મારે મારી સાસુને જીવતી રાખવી છે, તે મરે નહિ તે માટેની મને દવા આપો. વૈધ તેની સામે જોઈને હસવા લાગ્યાં. તેમણે કહ્યું, ‘મને ખબર હતી એટલા માટે જ મેં તને ઝેરની જગાએ દાળ શાકનો મસાલો આપ્યો હતો.\nસાસુ-વહુના સંબધો દર્શાવતી આ વાર્તામાં વહુ અંને સાસુની પરસ્પરની સમજણની વાત કરી છે. સ્વાભાવિક છે કે વહુ પરણીને સાસરે જાય ત્યારે તેના માટે ઘર, વર, સાસુ, સસરા, દિયર, જેઠ, નણદ વગેરે અપરિચિત હોય. વહુ આવા અજાણ્યા લોકો સાથે રહેવા ટેવાયેલી ન હોય. તેમના સ્વભાવથી, તેમની ટેવોથી, તેમની જીવન શૈલીથી વાકેફ ન હોય. તેવાં સમયે કોઇપણ વ્યક્તિ મુંજાઈ જાય. સ્ત્રીની જગાએ કોઈ પુરુષ હોય તો પણ બઘવાઇ જાય.\nદરેક સ્ત્રીએ સાસરામાં એડજેસ્ટ થવું પડે તેવું કહેવું સહેલું છે. તે સ્ત્રીની જગાએ આપણે આપણી જાતને મુકીને જોઈએ ત્યારે જ આપણને વાસ્તવિકતા સમજાય. સૌથી મોટી કરુણતા તો એ છે, કે જે સ્ત્રી પોતે પહેલાં વહુ હતી તેજ સ્ત્રી તેની દુશ્મન બનેછે. તે ભૂલી જાય છે કે તે પણ ક્યારેક વહુ હતી. ખરેખર તો તેણે વહુની પરિસ્થિતિ સમજીને તેને નવા કુટુંબ સાથે હળવા-ભળવામાં મદદ કરવી જોઈએ.\nસાસુ વહુ સાથે એક માની જેમ વર્તવાને બદલે સાસુની જેમ વર્તેછે તેનું શું કારણ હશે ? મને તો લાગે છે કે વહુના આવ્યા પછી સાસુને એમ થતું હશે, કે ‘આ પારકી જણી મારા છોકરાને તેના મોહપાશમાં ફસાવીને મારાથી ઝુંટવી લેશે. આ ઘરમાં પછી તો વહુનુંજ રાજ ચાલશે. તેનું કહ્યુંજ થશે. મારો કોઈ ભાવ નહિ પૂછે. મારું કોઈ વર્ચસ્વ નહિ રહે.’ કદાચ આ ડર, આ માનસિકતા કે આ સત્તા જાળવી રાખવા માટેજ તે વહુની સાથે જંગે ચડતી હશે અથવા તો, તેની સાસુએ કરેલી હેરાનગતીનો બદલો તેની વહુ પાસેથી લેવા માગતી હશે.\nકારણ ગમે તે હોય, પરંતુ આમાં બંને જણને નુકશાન થાયછે. શરૂઆતમાં સાસુ વહુ પર જુલમ કરેછે અને પાછળની જિંદગીમાં વહુ સાસુ સાથે તેનો બદલો લે છે. ઘણી વહુઓ જુલમ સહન ન કરી શકે તો કાંતો ડિવોર્સ લઇ લે છે અથવા તો ઉપર વાર્તામાં જોયું તેવું પગલું ભરેછે. મુદ્દાની વાત તો એ છે કે આમ તો બંને એ એકબીજાને સમજવાની જરૂર છે. તેમાંયે સાસુએ વધારે સમજદારી બતાવવી પડશે. આમેય સાસુ મોટી કહેવાય, ઉંમરમાં અને સંબધમાં પણ. સાસુ જો મા થવા તૈયાર હશે તો વહુ દીકરી થઈને રહેશે તેમાં બેમત નથી.


સોરઠી બહારવટિયા ભાગ-1/2. નાથો મોઢવાડિયો - Ekatra Wiki\nસોરઠી બહારવટિયા ભાગ-1/2. નાથો મોઢવાડિયો\n[સન 1830ની આસપાસ]\n[આ કથામાં આવતા મેર બોલીના પ્રયોગોની સમજ વાર્તાને અંતે પાઢ્ઢ 138 પર આપી છે.]\nસમી સાંજરે, ગોધૂલિને સમયે વાજોવાજ પોતાના ગોધલા હાંકતો એક ગાડાખેડુ બરડા મુલકના સીસલી નામે ગામડાના ઝાંપામાં દાખલ થયો. એનું નામ નાથો; મોઢવાડા ગામનો એ મેર હતો. ખેડ કરીને પેટ ભરતો. કદમાં બેઠી દડીનો, દેખાવે બુડથલ અને બોલાવે કુહાડા જેવી જીભવાળો હતો. ધણના ખૂંટડા નાથાના નનકૂડા ગોધલાને ધીંકે ચડાવ્યે જાય છે અને ખૂંટિયાના બરડા ઉપર પરોણાથી પ્રાછટ બોલાવતો નાથો ગાડું હેમખેમ બહાર કાઢી એક શેરીમાં વાળે છે. પહોળા ફળિયામાં ગાડું થંભાવીને નાથો ઠેક્યો અને હાથમાં રાશ હતી તે ગોધલાને માથે એમ ને એમ ઢળકતી મેલી દઈ ઓસરીએ ગયો. નાથાને દેખતાંની વાર જ ઘરમાંથી એક આધેડ મેરાણીએ બહાર આવીને ઓવારણાં લીધાં. “કાંઈ ફુઈ! કાંવ કરવા બોલાયો’તો મુને? ઘઉંના કોસ છોડેને મારે આવવું પડ્યું છે. કાલ થાહે તાં બધાય ક્યારા બળીને રાખ થે જાહે. એવડી તે તારે કિવાની ઉતાવળ હુતી?” “હા, ભા! તારે ઘઉંના વાવેતર ખોટી થાય છે, ને આંઈ મારાં છોકરાં પાવળું દૂધ વન્યા વિયાળુ કરે છે, અને ઈ બધુંય મારો નાથા જેવો જમદઢ ભત્રીજો બીઠે મારે ભોગવવું સરજેલ હશે ના! આજ મારો ભાઈ વાશિયાંગ હત ને તો ઈ પીટ્યાઓનાં પેટમાંથી છઠ્ઠીનાં ધાવણ સોત ઓકાવે આવત.” “પણ અવડાં બધાં મે’ણાં કિવાની દઈ રઈ છો? કાંવ થિયું ઈ તો મોંમાંથી ફાટ્ય!” “કાંવ ફાટાં? ફાટેંને કાંવ કરાં? પાંચ કૂંઢિયું, ને પાંચ નવચંદરિયું, દસેય દૂઝણી ભીંસુને પીટ્યાઓ હાંકે ગા.” “કાંથી?” “ડુંગરમાં ચરતી’તી ત્યાંથી.” “કુણ હાંકે ગા?” “જામનાં માણસું : ધંતૂરિયાના ફાટલ આયર.” “ઠીક, તી ઈમાં ઠાલી મોં કાંવ વારછ મારા બાપ વાશિયાંગનું? હું અબઘડી જેને લે આવાં.” એટલું કહીને હાથમાં પરોણો ઉપાડી નાથો ઓસરીએથી ઊતર્યો. ફુઈએ સાદ કર્યો : “નાથા! અટાણે અસુરો નથ જાવું. વિયાળુ કરેં ને ચંદરમા ઊગ્યે ચાલજે.” “ના, ના. વિયાળુ તો હવે ઈ દસ ભેંસ્યુંનાં દૂધ આવશે તે દી જ કરવાં છે.” એટલું કહીને પાછો પતંગિયા જેવો નાથો ગાડા માથે ઠેક્યો. ઢાંઢા તો ઘરમાં જ ઊભા હતા. જોતર છોડ્યાં કે ઢીલાં પણ નહોતાં કર્યાં. ગોધલાની પીઠ ઉપરથી ફુમતિયાળી રાશ ખેંચી લઈને નાથાએ ડચકારો કર્યો. ગોધલાની પીઠ ઉપર જરાક હાથ દીધા ત્યાં તો સમથળ પાણીની અંદર સામા પવનનું નાનું વહાણ વેગ કરે વેવી ચાલ્ય કાઢીને ગોધલા ઊપડ્યા. ધૂળની ડમરીઓ ચડાવતું ગાડું તોપના ગોળાની માફક ગડેડાટ કરતું જાય છે. થોડીક વારમાં તો જામનગરની સરહદના રાવલ ગામને પાદર આવીને નાથો અટક્યો. નાથો થાણામાં ગયો. જે મળે એને પૂછે છે : “ભાઈ, મારી ફુઈને દસ ભેંસું — પાંચ કૂંઢિયું ને પાંચ નવચંદરિયું…” એનું વેણ અધૂરું રહી જાય છે; ને જવાબ આપ્યા વગર થાણાના માણસો આંખ કાઢી સરી જાય છે. આખી રાત નાથો ભૂખ્યો ને તરસ્યો વાવડ કાઢતો રહ્યો. પોતાને રોટલો કે ગોધલાને કડબનું એક રાડું પણ નથી મળ્યું. બીજી વાતમાં એનું ચિત્ત જ નથી. સહુને ભેંસો વિશે પૂછે છે, સહુ એને ધક્કે ચડાવે છે. એમ કરતાં કરતાં નાથો મામલતદારના ઘરમાં પેઠો. “કોણ છો, એલા?” મામલતદાર તાડૂક્યા. “મારી ફુઈની ભેસું, પાંચ કૂંઢિયું, પાંચ…” “તારી ફુઈ જામનગરની પટરાણી તો નથી ને? પ્રભાતના પહોરમાં પારકા મકાનમાં પૂછ્યાગાછ્યા વગર પેસી જાછ તે કાંઈ ભાન છે કે નહિ? બહાર ઊભો રે’.” “પણ મારી ફુઈનાં છોકરાં વિયાળુ વગરનાં…” “અરે કમબખ્ત! બહાર નીકળ, મોટા રાવળ જામ!” “પણ મહેરબાન, તું ગાળ્યું કાંવ કાઢછ? હું તો તારી પાંસળ અરજે આવ્યો છ!” મેર હંમેશાં સહુને, રાયથી રંક તમામને, તુંકારે જ બોલાવે છે. પરંતુ એ તુંકારો કરતી વેળાએ તો ગરીબડો થઈને જ બોલે છે. આવી પ્રથાનું ભાન ન રાખનાર એ માલતદારનો પિત્તો ગયો. એણે ધક્કો મારીને નાથાને ઊંચી પરસાળ ઉપરથી નીચે પછાડ્યો. જે માણસો હાજર હતાં એ સહુ સાહેબની હોશિયારી અને નાથાની હીણપ જોઈને હસવા લાગ્યાં. પડી ગયેલો નાથો ઊભો થઈને ધૂળ ખંખેરવા લાગ્યો. “ઠીક સા’બ, રામ રામ!” કહીને નાથો ગાડે ચડી પાછો ચાલી નીકળ્યો. ગામનાં લોકોએ વાવડ દીધા કે દસેય ભેંસો હાંકીને આયરો રાણપરે લઈ ગયા છે. નાથાએ રાણપર ઉપર ગાડું રોડવી મેલ્યું. સીધેસીધો રાણપરાના થાણામાં ગયો. ત્યાં પણ અમલદારે બરછીના ઘા જેવો જવાબ દીધો કે “તારી ફુઈની ભેંસું ને? હા, જામ સાહેબે હમણાં નવો ગઢ બંધાવ્યો ને, એમાં તારી ફુઈની ભેંસુનાં શીંગ ચણાઈ ગયાં — ભૂલભૂલમાં હો! સમજ્યો ને, ભાઈ! હવે કાંઈ ચણેલો ગઢ તારી ભેંસ સાટુ પાડી થોડો નખાય છે?” “ના, સા’બ! ગઢ પાડજો મા. હવે બેવડો ચણાવજો. હું હવે મારો હિસાબ જામની સાથે સમજી લેશ .” “ઓય મારો બેટો…! તું શું બહારવટું કરીશ?” પડખેથી એક આયર બોલ્યો : “હા, હા સાહેબ, એનો દાદો કાંધો મેર બા’રવટે નીકળ્યો’તો અને એનો બાપ વાશિયાંગ પણ આપણા રાજની સામે બા’રવટું કરતો’તો. આસિયાવદરથી ખડનો ભર ભરીને લઈ જાતો’તો એટલે ઇજારદારે એનો ભર આંચકી લીધો’તો.” “તી મારે બાપે તો પડી જમીનમાંથી ખડ લીધું’તું, કાંઈ કોઈના ખેતરમાંથી નુતું લીધું,” ભોળો નાથો આજ પચાસ વર્ષે પોતાના બાપનો બચાવ કરવા લાગ્યો. “ઓહોહો! ત્યારે તો આ બીજી પેઢીનો પાકેલ શૂરવીર નગરના રાજને ઊંધુંચત્તું કરી મેલશે, હોં!” સાંભળીને નાથો ચાલ્યો, ભાણવડ ગયો. જામનગર ગયો. વધુ તો બોલતાં ન આવડે એટલે “મારી ફુઈની ભેંસું, પાંચ કૂંઢિયું, પાંચ નવચંદરિયું…” એવાં મેર-ભાષાનાં ભાંગ્યાંતૂટ્યાં વેણ બોલે છે. પણ નગરની દોમદોમ બાદશાહીમાં પોરબંદર તાબાના મોઢવાડા ગામના નાથા મેર નામે ખેડુને ઊભવાનું ઠેકાણું જ નહોતું. રંગમતીને કાંઠે ભૂખ્યા ગોધલાને રાત બધી ચારો કરાવી, રૂપમતીનાં પાણી પાઈ ગાડું પાછું હાંકી મેલ્યું. પણ હાંકતાં હાંકતા પાછું જોઈને જામના દરબારગઢના કાંગરા ઉપર કરડી નજર ફેરવતો ગયો. જાણે કેમ પોતાની દૃષ્ટિથી જ કાંગરાને તોડવા મથતો હોય એવા જોરથી નજર નોંધતો ગયો. કાળભર્યો આવ્યો પાછો રાણપરાની સીમમાં. બપોર તપે છે. સાંતીડાં છોડીને ખેડૂતો આડાઅવળા થયા છે. ફક્ત બે ગોવાળિયા ગામનું ખાડું ચારે છે. એકસો જેટલી હાથણી સમાન ભગરી ને કુંઢી ને નવચંદરી ભેંસોએ ગાડાની ધણેણાટી સાંભળી કાન માંડ્યા, ડોક ઊંચી કરી. ગોવાળિયા પોતાના ગોબા લઈને ઊભા થઈ ગયા. ત્યાં તો ગાડું હાંકીને ઠેઠ સુધી નાથો ધસી આવ્યો. આવીને પડકાર્યું : “એલા આયડુ, આ ક્યાંનો માલ!” “રાણપરાનો.” “મારી ફુઈનાં છોકરાં વિયાળુ વન્યા સૂવે છે ઈ ખબર છે ને?” “તે શું છે?” “અને મારેય ત્રણ દીથી વિયાળુ અગરાજ થયું છે. આ ભેંસુંને દૂધે આજ સીસલી જઈને વિયાળુ કરવું છે.” “ભેંસના મૂતરે વિયાળુ કર્ય, મૂતરે. જો ગગો જામસા’બની ભેંસુ દોવા આવ્યો છે.” “માલને છાનામાના મોઢા આગળ કરી દિયો છો કે હું જ હાંકે લાં?” “હવે હાલતો થા હાલતો, રૉંચા!” “કોઈ વાતે નથે સમજવું ના?” “લે જા જા, આ એક ગોબા ભેળી ખોપરી ઊડી પડશે.” “ઠીક ત્યારે, ઈ બે ગોબા મોટા, કે આ એક પરોણો મોટો એનું પારખું કરીએ.” એમ કહીને ગોધલાની પીઠ ઉપર રાશ ઉલાળીને ફક્ત એક પરોણાભાર નાથો નીચે ઠેક્યો. દોડીને પરોણાની પ્રાછટ બોલાવવા મંડ્યો. રબારીઓના હાથમાં ગોબા ઊપડે તે પહેલાં તો બંનેનાં જમણાં કાંડાં ખેડવી નાખ્યાં. ફડાફડી બોલાવીને બંને પહાડ જેવા પડછંદ ગોવાળોને ધરતી ઉપર ઢાળી દીધા. આખુંયે ખાડું ઘોળીને સીસલીના કેડા ઉપર વહેતું કર્યું. પાછળ ગોધલા હાંક્યા. દોટાવતો-દોટાવતો સોયે ભેંસોને ઉપાડી ગયો. ગોધૂલિ વખતે ગયો હતો ને ગોધૂલિને વખતે જ પાછો સીસલીના ઝાંપામાં પેઠો. એકસો ભેંસોની ધકમક ચાલી. સીસલીનાં માણસ જોઈ રહ્યાં. નાથાએ ડેલીએ જઈ સાદ કર્યો કે “ફુઈ! વાડો વાળ્ય.” ફુઈ બહાર નીકળી. વારણાં લઈને કહ્યું કે “ખમ્મા! ખમ્મા મારા વાશિયાંગના પૂતરને! પણ માડી! આ કવણિયું?” “ફુઈ, તારિયું તો ન મળિયું, પણ આમાંથી તારું મન માને ઈ દોવે લે.” “અરે, મારા બાપ! પણ આ તો સરપ બાંડો કર્યો! જામની સામું વેર માંડ્યું!” “તું તારે મોજ કર, જામને જવાબ દેનારો હું જીવતો બેઠો છ. અટાણે તું મુંને ઝટ વિયાળુ પીરસ્ય. ત્રણ દીનો ભૂખ્યો ડાંસ છું. લાવ્ય, ઝટ આ સો માંયલી એક નવચંદરીનું બોઘરું ભરીને મેલે દે મારા મોં આગળ : અને ઠાવકી ભાત્ય પાડીને ઊના ઊના રોટલા બે ટીપે નાખ્ય તાં! આજ જામને માથે બધીય દાઝ કાઢીને વિયાળુ કરેવું છે.” નાથાની ફુઈ હેબત ખાઈને ઊભી થઈ રહી છે. “અરે, મારા બાપ! તુંને ભો નથી? અબઘડી જામની ફોજનાં ભાલાં વરતાશે. માટે તું ઝટ નીકળી જા.” “એ ના ના, ખાધા વિના તો આજ નહિ નીકળું. તુંને જો તારા ઘરમાં ચોર સંઘરવાનો ભો હોય તો ભલે, હું ભૂખ્યોતરસ્યો ભાગે જાં.” રોટલા તૈયાર થયા. જામની ભેંસો દોવાઈ રહી. નાથાએ લીલવણી બાજરાના બે ધડસા જેવા રોટલા પટકાવ્યા. પછી ઓડકાર ખાઈને કહ્યું : “લે, ફુઈ, હું જાં છ, પણ ભેંસુને ખીલેય જો જામના માણસું અડવા આવે તો સંભળાવી દેજે કે વીણેવીણેને હું એનાં માથાં વાઢે લેશ.” નાથો ગોધલા હાંકીને બહાર નીકળ્યો. એટલે પાદરમાં સીસલી ગામના કોઠા ઉપર ચડીને ઊભેલા આદમીએ કહ્યું કે “ભાભા! વાર વહી આવે છે, અને તને ભેટ્યા વગર નહિ રહે.” ગાડા ઉપર ઊભા થઈને નાથાએ કોઠા તરફ હાથ લંબાવી કહ્યું : “ફકર નહિ, ભા, લાવજે તારી તરવાર, કાલ્ય પાછી દઈ મેલીશ. સાથે એક તરવાર જ બસ છે.” કોઠાવાળા આદમીએ તરવાર લાંબી કરી. લઈને નાથો ઊપડ્યો, સીમાડે પોતાનું ગાડું રોકી ઊભો રહ્યો, ત્યાં તો અસવારો ભાલે આભ ઉપાડતા આવી પહોંચ્યા. આઘેથી નાથાએ પડકાર્યું : “એ ઉતાવળા થાવ મા, ઘોડાને પેટપીડ ઊપડશે. અને હું તાં તમારી વાટ્ય જોઈને જ ઊભો છાં, નીકર કાંઈ તમને મારા આ ગોધલા આંબવા દિયે ખરા કે?” એક જ તરવાર લઈને નાથો ઊતર્યો. સાત અસવારને સોરી નાખ્યા. એટલે પછી બાકીની વાર પાછી વળી. વારમાંથી માણસો વાતો કરવા મંડ્યા કે “આ તો મારું બેટું કૌતુક જેવું.” “શું?” “અમે બરાબર એના અંગ ઉપર ઝાટકા માર્યા પણ એને એકેય ઘા ફૂટ્યો જ નહિ.” “ભાઈ, એને વરદાન છે આભપરાવાળા બુઢ્ઢા બાવાનું.” “શું?” “બુઢ્ઢો બાવો એક જોગંદર છે. નાનપણમાં નાથે એની ભારી ચાકરી કરી. તે બાવો પ્રસન્ન થયા, બે વાનાં આપ્યાં : એક શિયાળશીંગી, ને બીજી મોણવેલ : બેયને નાથે સાથળ ચીરીને શરીરમાં નાખી, ઉપર ટેભા લઈને સીવી લીધેલ છે. ત્યારથી એને તરવાર કે બંદૂકની ગલોલી, બેમાંથી એકેયનો ઘા નથી ફૂટતો.” “અને હવે કાલથી જ એ બા’રવટે નીકળશે અને આપણને ધમરોળી નાખશે.”\n“બેટા માલદે! આ લે, આ ગોધલ્યાની રાશ અને તારી માની લાજ તારા હાથમાં સુંપેને હું જાછ. મારી વાટ્ય જોજો મા. મારે તો જામને માપી જોવો છે, એટલે હવે રામરામ છે. અને મોઢવાડિયા ભાઈયું! આખા બરડાના મેરુને કહી દેજો કે મને પોલેપાણે રોજેરોજનાં ભાત પોગાડે. અને હું એટલે કેટલા માણસો ખબર છે ને? બસો મકરાણી ને એક હું; એમ બસો ને એકનાં ભાત : દીમાં ત્રણ ટાણાં પોગાડજો. નીકર મેરનાં માથાંનું ખળું કરીશ.” એમ બસો મકરાણીને ત્રીસ-ત્રીસ કોરીને પગારે રાખી લઈને બહારવટાના નેજા સાથે નાથો બરડા ડુંગર ઉપર ચડી ગયો અને પોલેપાણે પોતે ટચલી આંગળીના લોહીથી ત્રિશૂળ તાણીને વાસ્તુ લીધું. પોલોપાણો નામની એક ગુફા છે. જાણે બહારવટિયાને ઓથ લેવા માટે જ કુદરતે બાંધી હોય એવી જ જગ્યા બરડા ડુંગરમાં છે. રાણાવાવ ગામને સીમાડેથી ઊપડેલો આ બરડો હાલતો-હાલતો, ધરતી માતાના બરડાની કરોડ સરખો, અને કોઈકોઈ વાર પરોઢિયે તો જાણે સોડ્ય તાણીને સૂતેલા ઘોર મહાકાળ સરખો દેખાવ ધારણ કરતો પોતાની મહાકાયા લંબાવીને પોરબંદર અને નગર, બંને રાજની હદમાં પડ્યો છે. પ્રેમ અને શૂરાતનની અલૌકિક વાતો હજુ પણ આભને કહી રહેલો આભપરો ડુંગર પણ ત્યાં જ ઊભો છે. ઘૂમલીનાં દેવતાઈ ખંડેરો પણ હજી ત્યાં પડ્યાં-પાથર્યાં દેખાય છે. હલામણની સોનનાં આંસુડાં ત્યાં જ છંટાણાં છે. સોન કંસારી નામની વીર રાખાયશ બાબરિયાની અખંડ કુમારી પ્રિયતમાને જેઠવા રાજાના કામાગ્નિમાંથી ઉગારવા માટે કતલ થઈ જઈને સવા શેર જનોઈના ત્રાગડા ઉતારી દેનાર થાનકી બ્રાહ્મણો પણ પૂર્વે ત્યાં જ પોઢ્યા છે. પ્રથમ તો એ આખોય દેવતાઈ પહાડ જેઠવાને આંગણે હતો, પણ કહેવાય છે કે ડુંગરમાં કોઈક ગોરાનાં ખૂન થયાં, જેઠવા રાજાને માથે ગોરી સરકારનું દબાણ આવ્યું, જેઠવા રાજાએ ઢીલાપોચા કારભારીની સલાહને વશ થઈ જવાબ દીધો કે “જ્યાં ખૂન થયાં તે સીમાડો મારો નહિ, નગરનો.” નગરનો જામ છાતીવાળો હતો. એણે જોખમ માથે લઈને કબૂલી લીધું કે “હા હા, એ ડુંગર મારો છે.” ત્યારથી બરડાનો અમુલખ ભાગ નગરને ઘેર ગયો. પોરબંદરના હાથમાં નાનકડી પાંખ રહી. એ પાંખ ઉપર, થોડાં થોડાં ઝાડવાંની ઘટા વચ્ચે, બહુ ઊંચેરો નહીં, કે બહુ નીચેરો પણ નહીં એમ પોલોપાણો આવેલ છે. બત્રીસ ફૂટ લાંબું ને સોળ ફૂટ પહોળું એ પોલાણ છે. બેઠકથી સાડા ત્રણ ફૂટ ઊંચે છજાવાળી જબરદસ્ત શિલા છે, પણ નાથા બહારવટિયાની ઘોડીને ઊભી રાખવા માટે વચ્ચોવચ એ શિલા થોડાક ભાગમાં કોરી કાઢી છે. છાપરાની શિલા ઉપર, બરાબર ઓથ લઈને માણસ બેસી શકે એવી ચાડિકાની બેઠક છે. એ બેઠકમાં આખો દિવસ અક્કેક આદમી ચોકી કરતો અને અંદર પોલાણમાં નાથા ભાભાનો ડાયરો મળતો. પડખે ઘોડાને પાણી પાવાની તળાવડી પણ અત્યારે નાથાતળાવડી નામે ઓળખાય છે. ત્યાર પછીના વાઘેર બહારવટિયા જ્યાં રહીને દાંડિયારાસ લેતા તે માણેકચોક નામની જગ્યા પણ પોલાપાણાથી ઝાઝી દૂર નથી. પોલાપાણાને ડોકામરડો પણ કહે છે. દુશ્મનની મોટી ફોજોની પણ કારી ન ફાવે એવી આ વંકી જગ્યાનો ઓથ લઈને નાથો મેર જામના બારાડી પરગણાનાં ગામડાં ભાંગવા મંડ્યો. ગુંદું ભાંગ્યું. આસિયાવદર ભાંગ્યું અને જામશાહી કોરીઓના ખણખણાટથી પોલોપાણો રણકાર દેવા લાગ્યો. પછી તો રાવણહથ્થાના તાર ઉપર નાથાના રાસડા ચડી ગયા. આસપાસ મેરોનાં ગામનો જબ્બર વસીલો નાથાના સાથમાં હતો અને રૂડાંરૂડાં રૂપવાળી મેરાણીઓ ઓઢણાં ચારેય છેડે મોકળાં મેલી, ઝૂલ્યોથી શોભતી હાથણીઓ જેવી, રાત પડતાં પોતાની પાતળી જીભે ગામડે ગામડે નાથા ભગતના વીરત્વના રાસડા લેવા લાગી, તેમ તેમ નાથાની નસોમાં શૂરાતન છલકાઈ જવા લાગ્યું. અને સોરઠમાં અમરેલી સુધી નાથા મેરનું નામ ગાજતું થયું. બહારવટિયો હતો છતાં ‘ભગત’ નામની એની છાપ ભૂંસાઈ નહોતી.\nએક દિવસે આથમતે પહોરે ચાડિકાની નજર ચુકાવીને પાછળની કેડીઓમાંથી એક ઘોડેસવાર ચડી આવ્યો, અને ઠેઠ પોલેપાણે પહોંચ્યો. રાંગમાં રૂમઝૂમતી ઘોડી છે. હાથમાં ભાલો, કેડે તરવાર, ખભે ઢાલ, મોંએ દાઢીમૂછનો ભરાવ અને કરડી આંખો છે. આવીને આખો દાયરો બેઠો હતો તેને ઘોડી ઉપર બેઠાંબેઠાં કહ્યું કે “એ બા, રામ રામ!” સો જણાએ સામા કહ્યું : “રામ!” “આમાં નાથો ભગત કોણ?” “ન ઓળખ્યો, આપા? તેં રામ રામ કર્યા ને?” “એ તો અજાણમાં સહુને હાર્યે રામ રામ કર્યા.” સાવજ જેવું ગળું ગૂંજી ઊઠ્યું કે “હું નાથો, હું. લે ભા, હવે કર ફરી વાર રામ રામ, અને ઊતર હેઠો.” “ના ના, હવે તો પ્રથમ વેણ દે, ત્યાર પછી ઉતરાય એમ છે.” “અરે ભલા આદમી, ચડ્યે ઘોડે કાંઈ વેણ લેવાતાં હશે? કાંઈ વાત, કાંઈ વગત્ય!” “વાત ને વગત્ય બધુંય પછી. કાં તો નાથો ભગત કોલ આપે ને કાં રજા આપે.” “રજા તો, ભાઈ, હેતુમિત્રુંનેય નથી મળતી કે શત્રુનેય નથી મળતી. બેય એક વાર પોલેપાણે આવ્યા પછી ઠાલે હાથે પાછા વળતા નથી. આ લે, જા, વચન છે.” ચારે પલ્લા ઝાટકીને ભગત ઊભો થયો. અસવારનો હાથ ઝાલીને એણે તાળી દીધી. ઘોર અવાજે પોલાપાણાએ પણ જાણે એ કોલમાં સાક્ષી પૂરી. બાવડું ઝાલીને અસવારને હેઠો ઉતાર્યો. બેય જણા ભેટ્યા. ને પછી નાથાએ પૂછ્યું : “કોણ તું?” “હું ચાંપરાજ વાળો, ચરખાનો.” “અરે! તું પોતે જ ચાંપરાજ વાળો!\nઘોડાને પાખર ઘૂઘરા, સાવ સોનેરી સાજ,\nલાલ કસુંબલ લૂગડે, ચરખાનો ચાંપરાજ.\nઈ પોતે જ તું? ગાયકવાડનો કાળ તું? આવ, ભા, આવ. પોલોપાણો આજ પોરસથી અરધો તસુ ફૂલશે. ભાઈ ચાંપરાજ! બોલ, તારે શું કહેવું છે? આંહીં સુધી શીદ આંટો ખાધો?” “નાથા ભગત! અમરેલી ભાંગવાના કોડ પૂરા થયા નથી. એ પૂરા કરનાર તો તું એક જ દેખાછ. માટે તુંને તેડવા આવ્યો છું.” “હાલ્ય, હમણાં જ નીકળીએ. એમાં શું? મલકમાં મિત્રમિત્રની મોજું રહી જવાની છે. આ કાયાને તો ક્યાં અમરપટો લખી દીધો છે? હાલ્ય, પણ બે દી આ પહાડની બાદશાહી માણી લે, ચાંપરાજ વાળા! બરડાના ઠાઠ વરે કે દુ જોવા આવીશ?” ચાંપરાજ વાળાને થોડા દિવસ રોક્યો. હિલોળા કરાવ્યા. પછી બંને જણા અમરેલી ઉપર ચડ્યા. અમરેલી ભાંગ્યું. ભાંગીને ચાંપરાજ વાળાની સાથે નાથાએ સોરઠી ગીરની સાહેબી દીઠી, પછી પોલેપાણે આવ્યો.\nચલાળું ધારી ચૂંથિયાં, લીધી હાકમરી લાજ,\nચાંપે દળ ચલાવિયાં, (તે દી) નર મોઢો નથરાજ.\n“ભગત! માધવપર ઉપર હાથ મારવા જેવું છે હો! આવું તરતું ગામ બીજું નહિ મળે.” “પણ ઈ ગામ તો ‘પોર’નું : ‘પોર’નો રાણો તો આપણા માથાનો મુગટ. એના ગામ માથે જાવું ઈ તો બેઠાની ડાળ્ય ભાંગવા જેવું કહેવાય.” પોરબંદરને મેરો ‘પોર’ કહે છે. એમ વાતો કરતો બહારવટિયો નાથો પોરબંદર તાબાનાં મેરિયાં ગામોમાં આંટો દેવા જાય છે. માધવપરની રસાળી સીમમાં ઊંટ ઓરાઈ જાય એવી જુવાર ઊભી છે. રસ્તે આવતાં કેડાને કાંઠેથી જુવારના જૂથની ઓથે નાથાએ હાકલા-પડકારા સાંભળ્યા. કોઈ અમલદારની દમદાટીનો અવાજ લાગતાં જ નાથાએ લગામ ખેંચીને ઘોડીને રોકી. એક ખેડૂત શેઢે વાછરડાં ચારતો હતો, એને પૂછ્યું : “એલા, આમ ફાટતે મોઢે ઈ કુણ બોલે છે?” “અમારો કાળ બોલે છે, ભાઈ! કરપારામ મહેતો.” “શું કરે છે?” “બીજું શું કરે? જુલમ. હજી આ જાર ઊભી છે, ત્યાં જ ઈ અમારી પાસેથી વસૂલાત કઢાવશે, વેપારીને અમારે પાણીને મૂલે મોલ માંડી દેવા પડશે. રાણાના રાજમાં તો હવે ગળાફાંસો ખાવાના દી આવ્યા છે, ભાઈ!” “જઈને જરા એને કાનમાં કહી દે, ભાઈ, કે નાથે મોઢવાડિયે ચેતવણી મોકલી છે. ભલો થઈને ખેડૂતને સંતાપવા રે’વા દે, કહીએ.” “અરે બાપા! નાથાનો તો શું, ઈને ભગવાનનોયે ભો નથી. નાથાને તો પકડવાના પડકારા કરે છે.” “ઇં છે? તાર તાં આપણે એને મળીએ.” બહારવટિયાએ ઘોડી ચડાવી. જુવાર વીંધીને સામી બાજુ નીકળ્યો. ત્યાં મૂછના આંકડા ચડાવીને મોંમાંથી બબ્બે કટકા ગાળો કાઢતો મહેતો કૃપારામ ઢોલિયો ઢાળીને બેઠો છે. બાજરાનો પોંક પાડી રહ્યો છે. ઊનાઊના પોંકને ખાંડમાં ભેળવીને ખાતો ખાતો કૃપારામ ગલોફાં હલાવે છે. નાથાએ છેટેથી કૃપારામને હાકલ દીધી : “પોતડીદાસ! ઊભો થા, માટી થઈ જા. આ લે તરવાર.” “કોણ છો તું?” કૃપારામ ઢીલો થઈ ગયો. “હું નાથો. તું જેની વાટ્ય જોતો’તો ઈ. ખેડૂતનાં લોહી ઘણા દી પીધાં. માટી થા હવે.” આટલું કહીને નાથાએ કૃપારામને પકડ્યો, માણસોને હુકમ કર્યો કે “દોડો ઝટ, ચમારવાડેથી કોઈ ઢોરનું આળું ચામડું લઈ આવો.” ચામડું આવ્યું. “હવે ઈ આળા ચામડાના ઢીંઢામાં આને જીવતો ને જીવતો સીવી લ્યો.” સીવી લઈને મહેતાને જીવતો ગૂંગળાવી મારી નાખ્યો.\nમે’તો માધવપર તણો, ગજરે ખાતો ગામ,\nકુંદે કરપારામ, નેતર કીધો નાથિયા!\nઆવું મૉત સાંભળીને મહાલેમહાલના મહેતાઓને શરીરે થરેરાટી વછૂટી ગઈ. ખેડૂતોના સંતાપ આપોઆપ ઓછા થઈ ગયા.\nમોઢવાડા ગામમાં મૂળુ મેરના દીકરા વણગા પટેલને ઘેર જેઠવા રાણાની હડ્ય રહેતી. ભલભલાના પગ એ વણગા પટેલની હડ્યમાં કેદ બનતા. વણગો તો રાણાની મૂછનો બાલ લેખાતો. એક દિવસ વણગાને ઘેર છત્રાવા ગામનો રાણો ખૂંટી નામનો મેર એકસો માણસને લઈને દ્વારિકાની જાત્રાએ જતાં જતાં માર્ગે રાત રોકાયો છે. વાળુ કરીને રાતે ચંદ્રમાને અજવાળે મહેમાનો ખાટલા ઢાળીને બેઠા છે. નાથા ભાભાની વાત નીકળી છે. એમાં રાણાએ વાત ઉચ્ચારી : “વણગા પટેલ, સાંભળ્યું છે કે તમારા ગામનો બારોટ નાથા ભાભાના દુહા બોલે છે.” “કોણ? રાજો બારોટ?” “હા, રાજો, તેડાવને ઈંણે; દુહા તાં સાંભળીએ!” “રાણા, ઈ બારોટ જરાક બટકબોલો છે. તું એને બોલ્યે કાંવ ધોખો તો નહિ ધર ને?” “ના, ના, દુહા સાંભળવામાં ધોખો વળી કિવાનો? ઈ તો જિવાં કામાં ઈવાં નામાં.” રાજા બારોટને તેડાવવામાં આવ્યો. “કાં બારોટ! નાથા ભાભાની દુહાની તેં ઓલી ‘વીશી’ બનાવી છે, ઈ અમારા મહેમાનને સાંભળવાનું મન છે. સંભળાવીશ ને?” “પણ બાપ, કોઈને વધુઘટુ લાગે તો ઠાલો દખધોખો થાય, માટે મારી જીભને આળ આવે એવું શીદ કરાવો છો?” “ના, ના, તું તારે મન મોકળું મેલેને બોલ. શૂરવીરની તારીફ નહિ સાંભળીએ તો બીજું સાંભળશું કાંવ?” “ઠીક ત્યારે, લ્યો બાપ.” એમ કહીને રાજા બારોટે હોકો પડતો મૂકીને નાથા બહારવટિયાની ‘વીશી’ બુલંદ અવાજે શરૂ કરી :\nએકે તેં ઉથાપિયા, ટીંબા જામ તણા,\n(તેનિયું) સુણિયું સીસોદરા, નવખંડ વાતું, નાથિયા!\n[હે સિસોદિયા રજપૂતના વંશમાંથી ઊતરેલા નાથા મેર! પ્રથમ તો તેં જામ રાજાનાં કંઈક ગામડાં ઉજ્જડ કર્યાં, તેની કીર્તિની વાતો ચોમેર પ્રસરી ગઈ છે.]\nબીજે નાનાં બાળ, રોતાં પણ છાનાં રહે,\nપંચમુખ ને પ્રોંચાળ, નાખછ ગડકું, નાથિયા!\n[તારી ખ્યાતિ તો એવી છે કે તું સાવજ સરીખો એવી તો ગર્જના કરે છે કે રોતાં છોકરાં પણ એ ત્રાડ સાંભળીને ચૂપ થઈ જાય છે. પંચમુખો, પ્રોંચાળો, એ સિંહનાં લોક-નામો છે.]\nત્રીજે જાડેજા તણું, મોઢા છોડાવ્યું માણ,\nખંડ રમિયો ખુમાણ, તું નવતેરી, નાથિયા!\n[ત્રીજી વાત : તેં જાડેજા વંશના જામ રાજાનું માન મુકાવ્યું છે. ભીમ જેમ એક હાથમાં નવ અને બીજા હાથમાં તેર હાથી લઈને નવતેરી નામની રમત રમતો હતો, તેમ તું પણ એકસામટાં શત્રુદળને રમાડતો યુદ્ધની રમતો રમ્યો છે.]\nચારે દાઢે ચાવ, બારાડી લીધી બધી,\nહવ્ય લેવા હાલાર, નાખછ ધાડાં, નાથિયા!\n[ચોથું : તેં તો જામનો બારાડી નામનો આખે પ્રદેશ દાઢમાં લઈને ચાવી નાખ્યો, અને હવે તો તું એની હાલારની ધરતી હાથ કરવા હલ્લા લઈ જાય છે.]\nપાંચે તું પડતાલ, કછિયુંને કીધા કડે,\nમોઢા ડુંગર મુવાડ, નત ગોકીરા, નાથિયા!\n[પાંચમું : તેં કચ્છી જાડેજા લોકોને પણ સપાટામાં લઈ કબજે કર્યા છે. અને હે મોઢવાડિયા! ડુંગરની ગાળીમાં તારા નાદ નિરંતર થયા જ કરે છે.]\nછઠ્ઠે બીજા ચોટ, (કોઈ) નાથાની ઝાલે નહિ,\nકરમી ભેળ્યો કોટ, તરત જ દેવળિયા તણો.\n[નાથા બહારવટિયાની ચોટ કોઈ ખમી શકતા નથી. દેવળિયાનો કોટ તો તેં, હે ભાગ્યવંત! ઘડી વારમાં તોડી નાખ્યો.]\nસાતે તું ડણકછ સુવણ, મોઢા ડુંગર માંય,\n(ત્યાં તો) થરથર જાંગું થાય, રજપૂતાંને રાત દી.\n[હે મોઢવાડિયા! તું સિંહ સરીખો ડુંગરમાં ત્રાડો દઈ રહ્યો છે, તેથી દિવસ અને રાત રજપૂતોનાં પગની જાંઘો થરથર કાંપે છે.]\nઆઠે વાળું જે કરે, વેડા મૂકે વાણ,\nતણ નગરે ગરજાણ, નાખે મૂતર, નાથિયા!\nનવે સારીતો નહિ, હાકમને હંસરાજ,\nવશ તેં કીધો વંકડા, રંગ મૂછે નથરાજ!\n[અમરેલીનો સૂબો હંસરાજ, મોટા રાજાઓને પણ ન ગાંઠતો તેને, હે નાથા, તેં વશ કર્યો. તારી મૂછોને રંગ છે.]\nદસમે એક દહીવાણ, દરંગો આછાણી દલી,\n(તેમ) ખંડ બરડે ખુમાણ, નર તું બીજો, નાથિયા!\n[જેમ દિલ્હી પર આક્રમણ કરનાર વીર દુર્ગાદાસજી રજપૂતાનામાં પાક્યા હતા, તેવો બીજો મર્દ તું બરડામાં નીવડ્યો.]\nઅગિયારે મેર અભંગ, લોકુંમાં લેખાત,\nનાથા જલમ ન થાત, (જો) વંશમાં, વાશિયાંગરાઉત!\n[અને હે નાથા! જો તારો જન્મ મેરોના વંશમાં ન થયો હોત તો સાચેસાચ આખી મેર જાતિ લોક જેવી એટલે કે ખેડુ જેવી અથવા શૂદ્ર જેવી લેખાત, હે વાશિયાંગના પુત્ર!] “બારોટ, ઈ દુહો જરા ફરી વાર બોલજો તાં!” રાણા ખૂંટીએ વચ્ચે બોલીને વેગમાં ચડેલા બારોટને થંભાવી દીધો. “હા, લ્યો બાપ!”\n“હં, હજી ફરી એક વાર કહો તો!” ફરી વાર બારોટે દુહો ગાયો. પછી આગળ ચલાવ્યું:\nબારે બીલેસર તણું, ઉપર મોઢા એક,\nત્રેપરજાંની ટેક, નાથા, તેં રાખી નધ્રુ!\nતેરે તેં તરવાર, કછિયુંસું બાંધી કડ્યો,\n[અત્યાર સુધી તો તેં આ કચ્છમાં આવેલા જામને માટે કમ્મરે તરવાર બાંધી હતી. પણ હવે તો આખો હાલાર લેવા તું હલ્લા કરી રહ્યો છે.]\nચૌદે ધર લેવા ચડે, ખુમારા ખરસાણ,\n(એને) ભારે પડે ભગાણ, નગર લગણ નાથિયા!\n[દુશ્મનોની સેના તારા ઉપર ચડાઈ કરે છે, પણ પાછું એને જામનગર સુધી નાસી જવાનું પણ મુશ્કેલ પડે છે.]\nપંદરે તુંને પાળ, ભડ મોટા આવીને ભરે,\nખત્રી હવ્ય ખાંધાળ, ન કરે તારી, નાથિયા!\n[મોટા મોટા સમર્થ ગામધણીઓ પોતાનાં ગામોના રક્ષણ બદલ તને પૈસા ભરે છે. તારી છેડ હવે કોઈ ક્ષત્રિય કરતો નથી.\nસોળે નવસરઠું તણા, બળિયા દંઢછ ખાન,\nકછિયું તોથી કાન, નો રે ઝાલ્યા, નાથિયા!\n[આખા સોરઠના મોટામોટા માણસોને કેદ પકડીને તું દંડ વસૂલ કરે છે.]\nસતરે શૂરાતન તણો, આંટો વળ્યો અછે,\nબાબી ને જાડો બે, (તેને) તેં નમાવ્યા, નાથિયા!\n[શૂરાતન એવું તો તને આંટો લઈ ગયું છે, કે તેં જૂનાગઢના નવાબ બાબીને તથા નગરના જામ જાડેજાને, બંનેને તોબા પોકરાવી છે.]\nઅઢારે ઇડર તણો, નકળંક ભેરે નાથ,\nહાકમ પેટે હાથ, તેં નખાવ્યા, નાથિયા!\n[તારી સહાયમાં તો ઇડરનો ગોરખનાથજી અવધૂત ઊભો છે. તેથી જ તું મોટા રાજાઓને લાચાર બનાવી રહ્યો છે.]\nઓગણીસે ઓસરિયા, જાડો ને બાબી જે,\nકેસવ ભૂપત કે’, લુંને નમિયા પખેણો, નાથિયા!\n[જાડેજા અને બાબી જેવાને તેં નમાવ્યા, માત્ર કૃષ્ણ પ્રભુ તને નમ્યા વિનાનો રહ્યો છે.]\nવીસે તું સામા વડીંગ, ધરપત થાકા ધ્રોડ,\nચાડ્યાું ગઢ ચિત્રોડ, નર તેં પાણી, નાથિયા!\n[તારી સામે ઘોડા દોડાવીને રાજાઓ હવે થાક્યા છે. તેં તો તારા અસલના પૂર્વજ સિસોદિયાઓના ધામ ચિતોડને પાણી ચડાવ્યું.]\n“લ્યો બાપ! આ નાથા ભાભાની ‘વીશી’,” એમ કહીને રાજા બારોટે ફરી વાર હોકો હાથમાં લીધો. એની મુખમુદ્રા પર લાલ ચુમકીઓ ઊપડી ગઈ. “વાહ બારોટ! વાહ!” એમ સહુ માણસોએ ધન્યવાદ દીધા. “હું તો બાપ, મારા પાલણહારની કાલીઘેલી આવડી તેવી કાવ્ય કરું છું. હું કાંઈ મોટો કવેસર નથી.” જ્યારે બહુ વાહવાહ બોલાઈ, ત્યારે રાણો ખૂંટી મર્મમાં હસવા લાગ્યો. “કેમ બાપ, હસવું આવ્યું?” રાજા બારોટે પૂછ્યું. “હસવું તો આવે જ ના, બારોટ! અટાણે તો નાથો ભાભો આખી મેર ભોમનો શિરોમણિ છે ને તમે એના આશ્રિત છો, એટલે તમે એને સોને મઢો, હીરેય મઢો, રાજા કહો, કે ભગવાન કહો, પણ ઓલ્યા અગિયારમા દુહામાં જરાક હદ છાંડી જવાણું છે, બારોટ!” “શું બાપ?” “નાથો ન જન્મ્યો હોત તો મેર તમામ લોકુંમાં લેખાત! બસ! એક નાથો જ કાંવ શેર લોઢું બાંધી જાણે છે? બીજા બધા કાંવ રાંડીરાંડના દીકરા છે?” બીજા બે-ચાર મેરો પણ બોલી ઊઠ્યા : “હા સાચું, બારોટે ઈ જગ્યાએ બહુ વધુ પડતું કે’ નાખ્યું છે. કેમ કે એમાં બીજા સૌ મેરુંને રેહ દીધો છે.” “તો વળી એની ખળે ખબર્યું પડશે, બાપ!” એટલું બોલીને બારોટ ચૂપ રહ્યો. પણ પોતાને ભોંઠામણ બહુ જ લાગી ગયું. બીજે દિવસે પ્રભાતે ઊઠીને રાણા ખૂંટી તો પોતાના એકસો સંગાથીનો સંઘ લઈને દ્વારકાજીને પંથે પડી ગયો. થોડા દિવસ પછી સંઘ પાછો વળ્યો. અને એણે વળતાં પણ મોઢવાડામાં જ વણગા પટેલને ઘેઢ ઉતારો કર્યો. રાજો બારોટ તો તે દિવસના ભોંઠામણને લીધે મહેમાનને મળવા નહોતો ગયો, પણ મોડી રાતે વણગા પટેલની ડેલીએથી ડાયરો વીંખાયો ત્યારે કોઈકે આવીને રાજા બારોટને ખબર દીધા : “બારોટ! રાણો ખૂંટી જાત્રાએ ગયો ત્યાં એને દાણ ભરવું પડ્યું.” “કોણે દાણ લીધું?” “જામનગરના ચીલાવાળાએ ભોગાત ગામને પાદર દાણ પડાવ્યું. કહે કે તે વિના જાત્રાએ જાવા જ ન દઈએ.” “કેટલું દાણ?” “ત્રણસો કોરી રોકડી.” “અરરર! ગજબ કે’વાય. મારો સાવજ નાથો જીવતો હોય, ને જામના ચાકર મેરોની પાસેથી દાણ મેલાવે?” સૂતો હતો ત્યાંથી રાજો બારોટ ઊઠ્યો. માથા પરથી પાઘડી કાઢી નાખીને સોગિયું લાઠિયું બાંધ્યું. સાબદો થઈને અધરાતે ઊપડ્યો. વણગા પટેલની ડેલી પાસે થઈને નીકળ્યો. ટૌકો કર્યો : “વણગા ભાભા!” “હો! કોણ ઈ? બારોટ?” “હા!” “કેમ અસૂરા?” “મારે અટાણે ગામતરે જવું પડે છે. પણ મારા આવતાં પહેલાં મે’માનને હાલવા દેશો મા. સવારને પહોર મારે મે’માનને કસુંબો પાવો છે. જોગમાયાની દુવાઈ દઉં છું, હો કે?” “એ… ઠીક.” રાજો બારોટ ઊપડ્યો. પગપાળો પંથ કાપવા મંડ્યો. અંધારામાં ગોથાં ખાતોખાતો રાતોરાત પોલેપાણે પહોંચ્યો. પરોઢિયે મોંસૂઝણું થતાં નાથા બહારવટિયાએ પથારીમાંથી ઊઠતાં જ બારોટને દીઠો. “ઓહોહો! બારોટ! તું અટાણે કીવો? અને આ માથે લાઠિયું કીં બાંધ્યું? કાંઈ માઠા સમાચાર લાવ્યો છ?” “હા બાપ, બહુ જ માઠા!” “કુણ પાછું થિયું?” “નાથો ભાભો પંડ્યે જ પાછો થિયો, બાપ!” “કેમ બારોટ, અવળાં વેણ?” “અવળાં નથી. સાચે જ નાથો મેર મરી ગયો. નીકર દ્વારકાની જાત્રાએ જાતાં મેરની પાસેથી જામના ચાકર ત્રણસો કોરીનું દાણ કઢાવે? પણ આજ મારો નાથિયો સાવજ મરી ગિયો!” નાથાએ રાજા બારોટ પાસેથી બધી વાત સાંભળી. એની છાતીમાં પણ ઘા પડ્યો. એણે માણસને કહ્યું : “ભાઈ, કોક દોત કલમ લાવજો તાં!” ખડિયો, કલમ ને કાગળની ચબરખી રાજાની પાસે મેલીને કહ્યું : “લે બારોટ, હું લખાવાં ઈં તું લખ : લખ કે ‘ભોગાતના દાણ લેવાવાળાઓ! છત્રાવાના મેર રાણા ખૂંટી પાસેથી તમે જે ત્રણસો કોરીનું દાણ લીધું છે, તેમાં ત્રણસો કોરી દંડની ભેળવીને કુલ છસો કોરી તમારા જ ગામોટની સાથે પરબારા મોઢવાડે પાછી મોકલી દેજો. નીકર નાથા મોઢવાડિયાનું સામૈયું કરવાની સાબદાઈમાં રે’જો.’ ” ચબરખી આપીને એક સાંઢિયા-સવારને ભોગાત રવાના કર્યો. અને રાજા બારોટને કહ્યું : “તું તારે જા. પરબારી કોરિયું મોઢવાડે આજ બપોર સુધીમાં પોગે નહિ તો પછી ખુશીથી માથે ફાળિયું ઓઢેને મારું સનાન કરે નાખજે.”\nબપોરે મોઢવાડામાં વણગા પટેલની ડેલીએ સહુ દાયરો બેઠેલ છે એવે વખતે એક ખેભર્યો સાંઢિયો સામે આવીને ઝૂકી પડ્યો. સાંઢિયાના અસવારે આવીને કોરીઓની પોટલી રાણા ખૂંટીની સન્મુખ ધરી દીધી. “આ શું છે, ભાઈ!” “આ ત્રણસો કોરી તમારા દાણની ને બીજી ત્રણસો નાથા ભાભાએ નગર પાસેથી લીધેલ દંડની. સંભાળી લ્યો.” “પણ ક્યાંથી?” “ભોગાતથી, જામના ચીલાવાળા પાસેથી.” રાણા ખૂંટીને ભરદાયરા વચ્ચે આખી વાતની જાણ થઈ. રાણો નીચું જોઈ ગયો. આખીયે પોટલી રાજા બારોટની સામે ધરીને હાથ જોડ્યા, “આ લે, દેવ! આ તુંને સમરપણ છે.” “ઈ કોરિયુંની વાત પછી; પ્રથમ તો મને કહી દે કે હવે અગિયારમો દુહો બોલવાની રજા છે, બાપ?” “ભલે ભાઈ, તારી મરજી! સો વાર કબૂલ છે.” તરત જ બારોટે ગોઠણભેર થઈને, બરડા ડુંગર તરફ બંને હાથ લંબાવી વારણાં લેતાંલેતાં દુહો લલકાર્યો :\n(જો) નાથા જલમ ન થાત, વંશમાં વાશિયાંગરાઉત!\n“નાથા ભાભા! રામ રામ!” “રામ. આવો આવો, લીલા જોશી, ને પૂંજા ચાંઉ! આજે પોલેપાણે તમે ક્યાંથી ભૂલા પડ્યા?” “આ તમારાં રાજસિંહાસન ને તમારા રાજવૈભવ જોવા, નાથા ભાભા! બાકી તમારું કામ આજ મોટા ચમરબંધીનેય ભારે પડે એવું ખરું ને? લ્યો. આ રૂપાળીબાએ એના ધરમના માનેલ વીરને રાખડી દઈ મોકલી છે.” એટલું કહીને બે પરોણાઓએ સોનાની મૂઠવાળી એક તરવાર, ખભે પહેરવાની સોનાની હમેલ અને સાચો કિનખાબનો પોશાક થાળમાં ભરીને બહારવટિયાની સમક્ષ ધરી દીધો. “વાહ વાહ! જેઠવાની જનેતાને એમ જ શોભે ને, ભાઈ! રાજમાતા તો રાજમાતા જ છે. એની કાંવ વાત? મારે માથે ઘણાંઘણાં હેતપ્રીત રાખે છે. રૂપાળીબા તો પેટ અવતાર લીધ્યે પાપ ટળે એવી જોગમાયા છે, ભાઈ!” નાથો બોલતો ગયો ને બંને પરોણા એને રૂપાળીબાના મોકલેલા પોશાક પહેરાવતા ગયા. રાજભક્તિના પોરસ વડે નાથાની છાતી ફુલાઈને દોઢી બની ગઈ. ઉમળકો આણીને તેણે પૂછ્યું : “માને કે’જો મારા સરખું કામ સુંપતાં રહે. મા તો આપણાં હાડચામડીનાં ખાળું કહેવાય.” “નાથા ભાભા, માનાં દુઃખની વાત એક મા જાણે છે ને બીજા જાણે છે બજરંગ! બાકી માને માથે તો ગુજારવી બાકી નથી રાખી!” “કુણે?” “કામદારે : ઓતા ગાંધીએ. બીજા કોણ! મલકમાં બીજા કોની મૂછે બબ્બે લીંબુ લટકે છે, ભાઈ?” “પણ વાત તો કરો, ભાઈ, શી શી વાતું બની ગઈ છે?” “વાત શું! જે દીનું મોટા રાણાનું ગામતરું થિયું, ને કુંવર ભોજરાજજી ઘોડિયે હતા, તે દીનો ઓતો ગાંધી માને સારતો નથી. રાજમાં પોતાનું ધાર્યું જ કરતો આવે છે. માનો તો વકર જ કાઢી નાખ્યો. માને ખાસડા બરોબર કરી મેલ્યાં. માને લાગી ભે’ કે ઓતો ગાંધી ક્યાંક કુંવરને મારી દેશે, એટલે માએ અમારો ઓથ લીધો. અમે માને અને કુંવરને ભાણવડ લઈ ગયા. આજ એ વાતને બાર વરસ વીત્યાં. હવે તો એજન્સીમાં પણ ઓતા ગાંધીને મૂતરે જ દીવા બળે છે. એટલે રાણો તો ગાદીએ આવે ત્યારે ખરા! કોને ખબર, દેશવટે જ મા-દીકરાની આવરદા પૂરી થશે, કેમ કે જેઠવાના ભાયાતો પણ એ વાણિયાની ભેરે થઈ ગયા છે, ભાઈ!” “ઠીક લીલા જોશી, અને પૂંજા ચાંઉ, ઝાઝી વાતુંનાં ગાડાં ભરાય. માને જઈને સાબદાં કરો. કુંવરને પણ તૈયાર રાખો. બેનની રાખડીના બદલામાં સાથીઓનો કોલ છે કે જો મોઢવાડિયાના પેટનો જ સાચેસાચ પાક્યો હોઉં તો તો આજથી એક મહિને ઓલા ગાંધીનાં હાંડલાં અભડાવે દઈને, અને ભાયાતુંને મોઢે ચૂનાના પાવરા ચડાવેને પોરબંદરના તખતને માથે આપણા બાળા રાણાને મારે સગે હાથે ટિલાવું છું. નીકર પછી નાથિયાને બે બાપ જાણજો.” બંને રાજદૂતોએ બહારવટિયાના અંગનાં રૂંવેરૂંવે પોતાની બાજીની મનધારી અસર નજરોનજર દીઠી ને બંને જણા બરડા ઉપરથી ઊતરી ભાણવડ પહોંચી ગયા. આ બાજુ નાથાએ સોરઠમાંથી વીણીવીણીને એક હજાર મકરાણીઓને ભેળા કર્યા. અને ઓતા ગાંધીને સંદેશો મોકલ્યો કે “રાજકુંવર અને રાજમાતાને સંતાપતો આળસી જઈને રાાણાને ગાદીએ બેસારજે. નીકર દીઠો ની મેલાં.”\nપોરબંદરનું જેના હાથમાં કડેધડે કારભારું અને જેની અણિશુદ્ધ નીતિની એજન્સીમાં પણ છાપ, એવા ઓતા ગાંધીને તો નાથિયા જેવા બરડા ડુંગરના કાકીડાની શી ધાસ્તી? ઓતો ગાંધી ગફલતમાં રહ્યા અને નાથો પોરબંદરના દરવાજા ભાંગી, ચોકીદારોને ઠાર મારી શહેરમાં આગળ વધ્યો. તોપખાને જઈ હાકલ દીધી કે “રાણાની આજ્ઞા સંભળાવાં છ કે? આ ઘડીએ જ ઓતા કામદારના મકાન સામે તોપું માંડી દ્યો. નીકર હમણાં મારા એક હજાર મકરાણી તમારા શરીરનાં શાક રાંધેને જમી જાશે.” ઓતા ગાંધીની મેડી સામે તોપોના મોરચા મંડાઈ ગયા, કામદાર પોતાના ઘરમાં કેદી બન્યા. રાજકચેરીમાં દરબાર ભરીને નાથાએ રાણા વિક્રમાજિત (ભોજરાજ)ને ટિલાવ્યા અને જેટલા જેઠવા ભાયાતો રાજની ચાકરીમાં રહીને રાણાને કનડગત કરતા હતા તેને ચૂનાના પાવરા ચડાવ્યા. પોરબંદરમાં તો ઊડતાં પંખીડાં થંભી જાય એવી ધાક બેસી ગઈ. ઓતા ગાંધીને પોરબંદર છોડવું પડ્યું એમ પણ કહેવાય છે. રાણાનો સાચો મામો બનીને બહારવટિયો પાછો પોલેપાણે ચાલ્યો ગયો.\n“ભગત! આજ તો તેં કાળો કામો કર્યો. મલક આખામાંથી ઘોડાં શું મરી ગયાં હતાં કે તેં શીંગડાની દેવતાઈ જગ્યામાંથી મહંતની બે શિંગાળિયું કાઢી?” “હવે રાખ્ય રાખ્ય, મેરાણી! બા’રવટાં શું ઘોડાં વગર થાતાં હશે? અને ત્યાં જગ્યામાં કાં ઘોડીની ખોટ્ય છે? પડ્યાંપડ્યાં ખાતાં’તાં તે કરતાં કાં વાપરાં ની?” “અરે પુરુષ! તે દી જામની ફોજ વાંસે થઈ’તી ને તું ભાગીને હરજી ભુટાણી મા ’રાજના પગુંમાં પડી ગિયો’તો, તે વેળાનાં વેણ સંભાર, સંભાર! એણે તને વચને બાંધ્યો’તો, કે જોજે હો, શીંગડા માથે ગજબ કરતો નીં; અને બીજું કહ્યું’તું કે મોઢવાડા માથે હાથ કરતો નીં! પણ તેં તો આપણા જમલભોમનીયે એબ ઉઘાડી કરી! લુવાણાના છોકરાને બાન પકડીને ચાર હજાર કોરિયું પડાવી! ભગત! બા’રવટું આથમવાનું ટાણું થે ગું લાગે છે.” “વાંધો નહિ. ઈવાં તી વેણ કાંઈ પળાતાં હશે? ધરમની ને દેવસ્થાનાંની વાતું કરવા બેસીએ તો માળા લઈને બેસી જવું પડે. જોતી નથી, આજ હું જામની સામે ઝૂઝી રહ્યો છું?” “અધરમને માર્ગે કોઈનાં બા’રવટાં ઊગ્યાં નથી ને તેં મોટી ખોટ્ય ખાધી છે. હજે કાંછ કે શીંગડે જઈને જગ્યામાં શિંગાળિયું પાછી મેલે આવ ને આપણા ગામના ઈ લુવાણાની ચાર હજાર કોરિયું પાછી ચૂકવી દે. નીકર મારી નજરુંમાં આજ પોલોપાણો ડોલતો દેખાય છે, હો ભગત!” “મેરાણી! તું ગાંડુડી થે ગી લાગ છ!” મોઢવાડે પોતાના કુટુંબને મળવા ગયેલો નાથો પોતાની સ્ત્રી સાથે આટલો કલહ કરીને સ્ત્રીના અબોલા દેખી મધરાતે બહાર નીકળી ગયો અને કાળભર્યો પોલેપાણે ચડ્યો. તે વખતે જ આભમાંથી એક તારો ખર્યો. મોટી કોઈ જ્યોત જાણે ઓલવાઈ ગઈ. એનું મૉત ઢૂકડે આવ્યું હતું. પોતાની બાયડીએ ઉપર વર્ણવેલ બે વિશ્વાસઘાતો કરવાથી એના ભગત નામને લાંછન લાગ્યું હતું. બહારવટે બહુ ફાવ્યો તેથી તેની બુદ્ધિ બગડી ચૂકી હતી. બેફિકર બનીને એણે ઊંઘ કરી. સવાર પડ્યું. હજુ તો નાથાના હાથમાં દાતણ છે ત્યાં માર્ગે મેરોનું એક જૂથ આવતું દેખાયું. આવીને એણે નાથાને કહ્યું : “ભાભા! ભોમ ભેળી થઈ છે. તમને બોલાવે છે.” “ક્યાં, ભાઈ?” “રિણાવાડાને પાદર.” “બહુ સારું, હાલો.” રિણાવાડા ગામને પાદર, મેરોનાં સોળ ગામોમાંથી ઓડદરા, કેશવાળા, મોઢવાડિયા, રાજસખા એમ ચાર વંશના, પાઘડીનો આંટો લઈ જાણનાર તમામ, મેર ભેળા થયા છે. નાથો પરબારો ગામમાં જઈને એક ગુપ્ત મેડીમાં સંતાયો. મેર કોમના થોડાએક આગેવાનોએ મેડી ઉપર બેસીને નાથા પાસે વાત મૂકી : “ભાભા! તારે એકને કારણે અટાણે રાણાએ આખી નાતને ભરડો લીધો છે.” “કેવી રીતે?” “નગર થાક્યું, સરકાર ખિજાણી, અને રાણાને માથે દબાણ થાય છે કે કાં તો બહારવટિયાને પકડી લ્યો, નીકર રાજપાટ મેલી દ્યો.” “પછી?” “પછી કાંવ? આપણી ભોમ ભેળી કરીને રૂપાળીબાએ કહ્યું છે કે નાથાને સુંપી દ્યો. નીકર અમારી ગાદી જાશે.” “ને રાણે કાંવ કહ્યું?” “કહ્યું કે નાથાને જીવતો ઝાલી દ્યો, તો જ મારાં પરિયાં (પૂર્વજ) પાણી પીએ.” “પછી તમે કાંવ જવાબ દીધો છે?” “અમે તો આઠ દીની અવધ દઈને આવ્યા છ.” “તો ભલે! આખી નાતને સંતાપ થાતો હોય તો હું સુંપાઈ જવા રાજી છ. આજથી ચોથે જમણે તમે આવો. હું મારું કામ આટોપે લેને ખુશીથી તમ સાથે ચાલી નીકળાં.” “ઠીક ત્યારે, અમે ચોથે દીએ આવીએ છ.” મેરનું મંડળ ચાલી નીકળ્યું. અર્ધોએક ખેતરવા ગયા, ત્યાં તો પરબત કુંછડિયો નામે મેર એકદમ ઊભો થઈ રહ્યો. સહુએ ચમકીને પૂછ્યું : “કાંઈ બા?” “કાંવ કાંઈ? તમે બધા દાઢીમૂછના ધણી થઈને હાથે કરીને નાથાને સુંપે દેવા હાલ્યા છ? અંતરમાં કાંઈ લાજશરમ ઊઠતી નથી? મેરાણીને પેટ પાક્યા છો?” “તી કાંવ કરવું!” “તમારે કરવું હોય તી કરજો. હું તાં તમારી નામર્દાઈમાં નહિ ભળું,” એટલું બોલીને પરબત નોખો તર્યો. પાછો મરડાઈને નાથા પાસે ગયો. કહ્યું કે “ભાભા! અમારા સહુનો મત નથી મળતો માટે તું તારે કરતો હોય તી કરજે.” એટલું કહી પાછા વળીને પરબતે બધા વિષ્ટિવાળા મેરોની મંડળીને આંબી લીધી. સહુને છૂટા પડવાનું ટાણું થયું. તે વખતે આખા મંડળમાંથી પાજી પૂંડો ખસ્તરિયો બોલ્યો કે “ભાઈ! હાલો, રાણાને જેવા હોય તેવા જવાબ તો દે આવીએ!” “હાલો. કાં રાણાની બીક લાગે છ?” પોરબંદર જઈને પૂંજા ખસ્તરિયાએ રાજમાતાની અને રાણાની પાસે ખાનગી વાત ફોડી : “માડી! તમે જે પરબતને ભાઈ કહેલો છે, એણે જ જઈને નાથાને ચડાવ્યો છે. અમારી વષ્ટિ એણે ધૂળ મેળવી છે. એની સાથે લાધવો, રાણો, છોડવો વગેરે સાત જણ પણ ભળે ગા છ. માથે રે’ને નાથાને લૂંટ કરાવનારા એ સાત જણા જ છે. હવે તો ઈ જાણે ને તમે જાણો.” રૂપાળીબાએ એ સાતેયના હાથમાં હાથકડી જડાવી દીધી. સાતેય કેદીઓ દરબારગઢના ચોકમાં ઊભા છે. સાતમાંથી સિંહ સરખા જોરાવર લાધવાએ હાથકડી મરડીને તોડી નાખી. “આ લે તારી ચૂડલિયું!” એમ કહીને ચોકીપહેરા વચ્ચેથી વકરેલ પાડા જેવો એ વછૂટ્યો. વછૂટીને દોડ્યો દરબારગઢની મેડી માથે. દિલમાં હતું કે પારણે હીંચતા કુંવરને મારા ખોળામાં લઈ લઉં : તો જ મને કુંવરના જીવના જોખમ ખાતર જીવતદાન દેશે! પણ ઠેકીને મેડીએ ચડવા જાય ત્યાં તો દોટ કાઢીને પૂંજા ખસ્તરિયાએ એના પગ ઝાલી લીધા. આરબે આવીને લાધવાને જમૈયો માર્યો, બીજા છયેને તોપે ઉડાવ્યા. મરતાં મરતાં છયે જણ બોલ્યા કે “ફકર નહિ. નાથા ભગત સામે ખૂટલાઈ કરીને જીવવા કરતાં તોપને મોઢે મરવું કાંવ ખોટું છે?” રમતા રમતા છયે જણા તોપને મોઢે બંધાઈ ગયા. પોરબંદરમાં વીરડીને નાકે એ તમામની ખાંભીઓ છે.\nરૂપાળીબાએ પૂંજા ખસ્તરિયાને બોલાવી પૂછ્યું : “પૂંજાભાઈ! હવે નાથાનું શું કરશું? એજન્સી બહુ અકળાઈ છે અને આપણા રાજને જફા લાગશે.” “માડી! મને રાજનું ઊંચા માયલું ઝેર આપો, એટલે હમણાં નાથાનું મડું લે આવેને હાજર કરાં. બાકી તમારી ફોજના તો એ ફાકડા જ કરે જાશે, મરને વલ્યાતમાંથી તોપું ઊતરે!” “એનું શું કારણ?” “માડી! ઈના સાથળની માલીકોર શિયાળશિંગી ને મોણવેલ ભરી છે. એના અંગ માથે તોપનોય કાર ન ફાવે, હથિયારે તો એ મરે રિયો, માટે લાવો ઝેર. હમણાં ઈનો ઘડોલાડવો કરે નાખાં.” ઊંચી જાતનું ઝેર રૂપાળીબાઈના ગુપ્તમાં ગુપ્ત ડાબલામાંથી મેળવીને પૂંજો ચાલતો થઈ ગયો.\nઆડે ડુંગરથી ઊતર્યો નાથો, માઠાં શકન થાય,\nડાબી તે ભેરવ કળકળે, નાથા, જમણાં જાંગર જાય;\nમોઢાને મારવો નો’તો!\nભગત તો સાગનો સોટો!\nકેડ્યો કટારાં વાંકડાં નાથા, ગળે ગેંડાની ઢાલ,\nમાથે મેવાડાં મોળિયાં નાથા, ખભે ખાંતીલી તરવાર,\nમોઢાને મારવો નો’તો,\nભગત તો સાગનો સોટો.\n“ભગત! આજ એક વાર ભાઈબંધોનું કહેવું માન્ય. માઠાં શકન થાય છે, અને આજ ભલો થઈને ઘોડી પાછી વાળ્ય.” “અરે ભાઈ! બેનને ઘેર જાવામાં કાંવ બીક હુતી? અને શકન-અપશકન કોઈ દી નથી જોયાં તો આજ કાંવ જોવાં?” “ભગત, અમારું હૈયું તો આજ કબૂલતું નથી.” “તો તમારે વળવું હોય તો વળે જાવ. બાકી મારે તો આજ હાથલે પોગીને હરજી ગોરને ઘેર ખાધા વિના છૂટકો નેથ. મને રોટલા ખાવાનું નોતરું છે. અપશુકન ભાળીને નાથો પાછો વળ્યો, ઈ વાત જો બેનને કાને જાય તો બચાડી દખ લગાડે. માટે તમને ભરોસો ન હોય તો ખુશીથી વળે જાવ.” બે જણા પાછા વળ્યા. બાકીનાને લઈ બહારવટિયાએ બહેનને ઘેર જમવાના ઉલ્લાસમાં બરડાની ગાળીમાંથી ઘોડીને ઉતારી. હાથલા ગામમાં હરજી થાનકી નામે મેરનો ગોર હતો, તેને ઘેર જે બાઈ હતી (બનતાં સુધી તો દીકરાની વહુ હતી) તેને બહારવટિયાએ ધર્મની બહેન કરી હતી. હરજી થાનકીના ઘરમાં નાથાએ થોકેથોક લૂંટની કમાણી ભરી દીધી હતી. આજ એના ઘરમાં જ પૂંજાએ ઝેર ભેળવેલી રસોઈ કરાવીને તૈયાર રખાવી છે. નાથાની વાટ જોવાય છે. જ્યાં નાથો હાથલા ગામના નેરામાં આવ્યો, ત્યાં આડો કાળો એરુ ઊતર્યો. સાથીઓએ ફરી ચેતવ્યો કે “ભગત, આ બીજી વાર માઠું ભળાય છે. હજી કોઈ રીતે વળવું છે?” “જો વળું તો તો મારો જન્મારો લાજે. અને જગદંબા જેવી બહેન વહેમમાં પડે.” ચાલ્યો. ઘોડીએ હરજી મહારાજની ડેલીએ આવીને હેતની હાવળ નાખી. છેવાડા ઘરની ઓસરીની થાંભલીએ પોતાની ધર્મની બહેન ઊભી છે, એના મોં ઉપર મશ ઢળી ગઈ છે. નાથાએ સાદ કર્યો : “કાં બે’ન, પોગ્યા છીએ, હો કે!” બાઈએ હાથની ઇશારત કરીને હળવેથી કહ્યું : “ભાઈ! આંહીં જરીક આવી જજો!” “અબઘડી ઉતારો કરેને આવીએ છીએ, બાપા!” “પછી તો આવી રહ્યા, મારા વીર!” એ વેણ બોલાયું, પણ બહારવટિયાને કાને પહોંચ્યું જ નહિ. નાથો મહેમાનોને ઓરડે ઉતારો કરવા ગયો. પરબારા હરજી થાનકીએ પરોણાને થાળી ઉપર બેસાર્યા. રંગભરી વાતો કરતાં કરતાં ગોરે મીઠી રસોઈ જમાડી. ચાર-ચાર કોળિયા ખાધા ત્યાં તો ચારેયની રગેરગમાં ઝેર ચડી ગયું. નાથાની જીભ ઝલાવા લાગી. થાળીને બે હાથ જોડી નાથો પગે લાગ્યો, એટલું જ બોલ્યો : “હરજી ગોર! બસ! આવડું જ પેટ હુતું? બીજું કાંઈ નહિ, પણ મને ઝેર દઈ નુતો મારવો. મારે હથિયારે મરવું હુતું!” ત્યાં તો નાથો ઢળી પડ્યો. પૂંજો ખસ્તરિયો વગેરે ચાર જણાઓએ દોડીને એના મરતા દેહ ઉપર એક સામટી બંદૂકો વછોડી, પણ ગોળીઓ કોઈ પણ રીતે લાગી જ નહિ, ત્યારે અવાચક બનેલા નાથાએ પોતાના સાથળ સામે આંગળી ચીંધાડી અને લોચા વાળતી જીભે મહેનત કરીને સમસ્યામાં સમજાવ્યું. “હાં! હાં! શિયાળશિંગી ને મોણવેલ ત્યાં સંતાડ્યાં છે, ખરું ને!” મરતાં મરતાં બહારવટિયાએ હા કહેવા માટે ડોકું ધુણાવ્યું. હત્યારાએ એનો સાથળ ચીરીને બંને ચીજો બહાર કાઢી ફેંકી દીધી. તરત જ નાથાનું શરીર લીલું કાચ સરીખું બની ગયું. જીવ ચાલ્યો ગયા પછી એના નિર્જીવ શરીરને ઘસડીને દુશ્મનો દૂર લઈ ગયા. એનું માથું કાપ્યું. પૂંજો એ માથું ઉપાડીને પોરબંદર ઈનામ લેવા પહોંચ્યો. સરકારે નાથાનું માથું લાવનાર માટે ઇનામ કાઢ્યું હતું. એજન્સીનો ગોરો સાહેબ ત્યાં હાજર હતો. એને તો નજર કરીને જ સમજી લીધું કે જવાંમર્દીથી નહિ, પણ ઝેરથી આ બહારવટિયાને માર્યો છે. પૂંજાને ઇનામ ન મળ્યું, રાજ્યોએ એ રીતે નાથાના પ્રાણ લેવરાવ્યા. મેરાણીઓ આજે પણ ગામેગામ ગાય છે :\nઆ કથામાં મેર લોકોની બોલીના પ્રયોગો કરવામાં આવ્યા છે એની સમજ :\nક્યાંથી કાંથી કાં કાંઈ\nશું કાંવ શીદ કાંવ કરવા\nશાની કિવાની છોડીને છોડેને\nહતી હુતી બધું બાધું\nતો તાં નથી નેથ\nહવે હેવ છું છ\nજેવાં જિવાં એને ઇણે\nએમ ઇં કહું છું કાં છ\n1. ચાંપરાજ વાળો\n3. બાવા વાળો\n↑ લેખકે જાતે જઈને પોલોપાણો જોયેલ છે.\n↑ એવો પણ મત છે કે આ કામ નાથાએ નહિ પણ એના મૃત્યુ પછી બહારવટે ચડ ેલા એના ભાણેજ હરભમે કરેલું.\nRetrieved from "https://wiki.ekatrafoundation.org/index.php?title=સોરઠી_બહારવટિયા_ભાગ-1/2._નાથો_મોઢવાડિયો&oldid=37136"


Gujarat – Samkaleen\nગુજરાતના ચિંતન શિબિરમાં ‘આપ’ સમીકરણ પર અમિત શાહનો જોર, જણાવ્યો જીતનો રસ્તો\nગુજરાત વિધાનસભાની ચૂંટણીને આડે લગભગ6મહિના બાકી છે અને ભાજપે સ્ક્રૂ કડક કરવાનું શરૂ કરી દીધું છે, જે થોડા પણ ઢીલા પડે તેવી શક્યતા છે. આ અંતર્ગત પાર્ટી AAP સમીકરણ પર વિચાર કરી રહી છે. આ અંતર્ગત આદિવાસી સમાજ, આમ આદમી પાર્ટી ઈફેક્ટ અને પાટીદાર સમાજને લઈને ચર્ચાઓ થઈ રહી છે. અમિત શાહ અને અન્યોની હાજરીમાં ભાજપની બેઠકમાં આ ત્રણેય પર ભાર મૂકવામાં આવ્યો છે.ગુજરાત એકમનું બે દિવસીય ‘ચિંતન શિબિર’ રવિવારે અમદાવાદની બહારના ગોલ્ફ રિસોર્ટમાં શરૂ થયું હતું.\nશિબિરમાં, પાર્ટીના નેતાઓએ ડિસેમ્બરમાં સૂચિત રાજ્ય વિધાનસભા ચૂંટણી માટે વ્યૂહરચના અંગે ચર્ચા કરી. જેમાં કેન્દ્રીય ગૃહ મંત્રી અમિત શાહ અને કેન્દ્રીય પર્યાવરણ મંત્રી ભૂપેન્દ્ર યાદવ, પાર્ટીના પ્રદેશ અધ્યક્ષ સીઆર પાટીલ અને મુખ્યમંત્રી ભૂપેન્દ્ર પટેલ સહિત રાષ્ટ્રીય અને રાજ્ય સ્તરના ઘણા વરિષ્ઠ નેતાઓ હાજર રહ્યા હતા.\nટાઈમ્સ ઓફ ઈન્ડિયાના અહેવાલ મુજબ, ભાજપના સૂત્રોએ જણાવ્યું હતું કે પાર્ટીએ 2017માં 5,000 થી ઓછા મતોના માર્જીનથી જીતેલી બેઠકો ઉપરાંત કોંગ્રેસ પરંપરાગત રીતે મજબૂત રહી છે તે બેઠકોની ઓળખ કરી છે. આવી બેઠકો જીતવા અને ભાજપ વિરોધી મતોનું વિભાજન કરવાની વ્યૂહરચના અંગે ચર્ચા કરવામાં આવી હતી.\nઆપની હાજરી અંગે પણ ચર્ચા કરાઈ\nભાજપે પહેલાથી જ જાહેરાત કરી દીધી છે કે તે ગુજરાત વિધાનસભાની કુલ 182 બેઠકોમાંથી રેકોર્ડ 150 બેઠકો જીતવા માંગે છે. જોકે ભાજપે રાજ્યમાં AAPની હાજરીને જાહેરમાં નકારી કાઢી છે, તેમ છતાં સૂત્રોએ જણાવ્યું હતું કે અરવિંદ કેજરીવાલની આગેવાની હેઠળની પાર્ટીએ સુરત મ્યુનિસિપલ કોર્પોરેશનની ચૂંટણીમાં ચૂંટણીલક્ષી લાભ મેળવવાના મુદ્દા પર ચર્ચા કરી હતી.\n2017 માં, ભાજપને ચૂંટણીમાં ફટકો પડ્યો હતો જ્યારે પાટીદાર સમુદાયે અનામતના મુદ્દે આંદોલન કર્યું હતું. રાજ્યમાં 2017ની ચૂંટણીમાં પાટીદાર આંદોલનના કારણે કોંગ્રેસ મજબૂત રીતે ઉભરી આવી હતી. જો કે, ત્યારપછીની ચૂંટણીએ સંકેત આપ્યો છે કે પાટીદાર સમાજ હવે ભાજપની સાથે મજબૂતીથી છે. સૂત્રોએ જણાવ્યું કે કોંગ્રેસ નેતા હાર્દિક પટેલ દ્વારા કરવામાં આવી રહેલા પક્ષ વિરોધી નિવેદનો અંગે ચર્ચા કરવામાં આવી હતી.\nરાજ્યમાં 27 વર્ષથી ભાજપ સત્તા પર છે\nછેલ્લા 27 વર્ષથી રાજ્યમાં સત્તામાં રહેલી ભાજપનો મુકાબલો પરંપરાગત હરીફો કોંગ્રેસ અને આમ આદમી પાર્ટી (AAP) સામે થશે. ભાજપના અધિકારીઓએ જણાવ્યું હતું કે બેઠકમાં મુખ્યમંત્રી ભૂપેન્દ્ર પટેલની સરકારની સિદ્ધિઓની ચર્ચા કરવામાં આવી હતી અને વિવિધ મુદ્દાઓ પર રજૂઆતો કરવામાં આવી હતી.\nરાજ્ય ભાજપના પ્રવક્તા યજ્ઞેશ દવેએ જણાવ્યું હતું કે, “આગામી ચૂંટણીમાં 182 બેઠકો જીતવાની યોજના પર બેઠકમાં ચર્ચા કરવામાં આવશે. યોજનાઓ બનાવવામાં આવે છે, નેતાઓની સલાહ લેવામાં આવે છે અને નિર્ણયો લેવામાં આવે છે. ચૂંટણી પ્રક્રિયા શરૂ થયા બાદ ફરીથી પ્રદેશ ભાજપ કારોબારીની બેઠક મળશે અને તેમાં લેવાયેલા નિર્ણયોના આધારે ઠરાવ પસાર કરવામાં આવશે.\nAuthor samkaleen_adminPosted on May 16, 2022 Categories Gujarat\nહાર્દિક પટેલ માટે બંધ થઈ રહ્યા છે કોંગ્રેસના દરવાજા, AAP કે ભાજપમાં જોડાઈ શકે છે\nછેલ્લા કેટલાક સમયથી કોંગ્રેસ પક્ષમાં ચાલી રહેલા ઝઘડાને લઈને અવાજ ઉઠાવતા પાટીદાર નેતા હાર્દિક પટેલ ટૂંક સમયમાં તેમના રાજકીય સરનામું બદલી શકે છે. જો છેલ્લી ઘડીની કોઈ મોટી ખલેલ ન સર્જાય તો હાર્દિક પટેલનું ભાજપમાં પરત ફરવું એ સમયની વાત છે. હાર્દિક પટેલ કોંગ્રેસમાં પોતાનું સ્થાન પુનઃજીવિત કરવાનો પ્રયાસ કરી રહ્ય હતા પરંતુ હવે લાગે છે કે ‘સૌથી જૂની’ પાર્ટીના દરવાજા તેમના માટે બંધ થઈ ગયા છે.\nઆવી સ્થિતિમાં, ગુજરાતમાં પોતાનો પગ જમાવવાનો પ્રયાસ કરી રહેલી આમ આદમી પાર્ટી અથવા ભાજપમાં જોડાવા સિવાય હાર્દિક સામે એકમાત્ર બીજો વિકલ્પ છે. ગુજરાતમાં આ વર્ષના અંતમાં વિધાનસભાની ચૂંટણી યોજાવાની છે.\nએવા અહેવાલો છે કે હાર્દિક પટેલને ભાજપમાં સામેલ કરવા માટે પાર્ટીના ઉચ્ચ સ્તરે વાતચીત ચાલી રહી છે અને RSSના ટોચના નેતાઓ તેમાં સક્રિય છે. હાર્દિક પટેલ પાટીદાર સમાજના યુવા ચહેરાનું પ્રતિનિધિત્વ કરે છે. વાસ્તવમાં, 2015 માં પાટીદાર આંદોલન થયું હતું જેમાં સમુદાયને અન્ય પછાત સમુદાય (ઓબીસી) કેટેગરીમાં સામેલ કરવાની માંગ કરવામાં આવી હતી. હાર્દિક પટેલ આ આંદોલનના અગ્રણી નેતાઓમાંના એક હતા.\nહાર્દિક નરેશ પટેલને મળ્યા હતા\n15મી મેના રોજ ઉદયપુરમાં કોંગ્રેસના ટોચના નેતાઓના ત્રણ દિવસીય મંથન સત્રમાં હાજરી ન આપનાર ગુજરાત કોંગ્રેસના નેતા હાર્દિક પટેલ પાટીદાર સમાજના પ્રભાવશાળી નેતા નરેશ પટેલને મળ્યા હતા અને તેમને રાજકારણમાં જોડાવાનો નિર્ણય લેવા જણાવ્યું હતું. વહેલી તકે નિર્ણય લેવા વિનંતી કરવામાં આવી હતી. ગુજરાતમાં નિર્ણાયક વિધાનસભાની ચૂંટણી પહેલા કોંગ્રેસ સાથે પાટીદાર નેતા અલગ થવાની વાતો વચ્ચે આ બેઠક મહત્વની છે.\nહાર્દિક પટેલ અને અન્ય પાટીદાર આંદોલનના નેતાઓ અલ્પેશ કથીરિયા અને દિનેશ બાંભણિયા 15 મેના રોજ સૌરાષ્ટ્રમાં નરેશ પટેલને મળ્યા હતા. ગુજરાતમાં નિર્ણાયક વિધાનસભા ચૂંટણી પહેલા હાર્દિક વિપક્ષ કોંગ્રેસ પાર્ટી સાથે અલગ થઈ શકે તેવી ચર્ચાઓ વચ્ચે આ બેઠક મહત્વની છે. 28 વર્ષીય નેતા જાહેરમાં કોંગ્રેસ પાર્ટીના નેતૃત્વથી તેમને અને અન્ય યુવા નેતાઓને પાર્ટીમાં કામ ન કરવા દેવા બદલ નારાજ છે.\nઉદયપુરમાં કૉંગ્રેસનું મંથન સત્ર ચાલી રહ્યું હતું ત્યારે, પટેલે પાર્ટીના નેતૃત્વ પર સવાલ ઉઠાવતા અનેક ટીવી ઇન્ટરવ્યુ આપ્યા, અને કહ્યું કે તેઓ અને અન્ય લોકો નિરાશ થયા છે કારણ કે પાર્ટીએ તેમને અને અન્ય લોકોને શાસક પક્ષ વિરુદ્ધ કામ કરવાની મંજૂરી આપી નથી. તેમણે કોંગ્રેસ પક્ષના ચિંતન શિબિરમાં શા માટે હાજરી આપી ન હતી તેવા પ્રશ્નને ટાળ્યો હતો અને દલીલ કરી હતી કે તેઓ ગુજરાતમાં પૂર્વ નિર્ધારિત કાર્યક્રમ કરી રહ્યા છે.\nઅનામત આંદોલનને RSSનું સમર્થન મળ્યું\nએવું કહેવાય છે કે 2015માં ગુજરાતને હચમચાવી નાખનાર આંદોલનને આરએસએસનો આશીર્વાદ મળ્યો હતો. આરએસએસએ 1981માં એક ઠરાવ પસાર કર્યો હતો, જેમાં “અન્ય આર્થિક રીતે પછાત વર્ગોને તેમના ઝડપી વિકાસની ખાતરી કરવા માટે જરૂરી રાહતોની માંગણી કરવામાં આવી હતી.”\n1980માં ભાજપે ગુજરાત સરકારની અનામત નીતિનો ઉગ્ર વિરોધ કર્યો હતો. પરંતુ 1981 માં અનામત સામેના રાષ્ટ્રવ્યાપી વિરોધ પછી, આરએસએસ જૂથ, અખિલ ભારતીય પ્રતિનિધિ સભાએ બિન-રાજકીય સમિતિની રચના કરી અને અનામતને કારણે ઊભી થતી સમસ્યાઓ અને પછાત અને આદિવાસી લોકોના ઉત્થાન માટે હકારાત્મક પગલાં લેવાની માંગ કરી.\nRSSએ 1981માં ગુજરાતમાં અનામત વિરોધી હિંસક રમખાણો બાદ ABPS ઠરાવ પસાર કર્યો હતો. તેમાં કહેવામાં આવ્યું છે કે, “અખિલ ભારતીય પ્રતિનિધિ સભા (ABPS) નો અભિપ્રાય છે કે આરક્ષણની નીતિ, તેના ખોટા અમલીકરણને કારણે, તે જે હેતુ માટે બનાવવામાં આવી હતી તેને પૂર્ણ કરવાને બદલે સત્તાની રાજનીતિ અને ચૂંટણી વ્યૂહરચનાનું સાધન બની ગઈ છે.” જેના પરિણામે સમાજમાં પરસ્પર વૈમનસ્ય અને સંઘર્ષ ઉભો થયો છે. આરએસએસે એવું પણ સૂચન કર્યું હતું કે સમિતિએ અન્ય આર્થિક રીતે નબળી જાતિઓ માટે પણ વિશેષ વ્યવસ્થા કરવી જોઈએ.\nAuthor samkaleen_adminPosted on May 16, 2022 May 16, 2022 Categories Gujarat\nગુજરાતમાં રિલાયન્સના 160 પમ્પ પર પેટ્રોલનું વેચાણ બંધ, જાણો આ છે આ કારણ\nક્રૂડના વૈશ્વિક ભાવો વધતા ગુજરાતમાં રિલાયન્સના ૧૬૦ પેટ્રોલપંપ બંધ કરાયા હોવાનું જાણવા મળે છે.\nક્રૂડની આંતરરાષ્ટ્રીય કિંમતોમાં વધારાને કારણે રાજ્યભરમાં આવેલા રિલાયન્સના ૧૬૦ પેટ્રોલ પંપ પરથી પેટ્રોલનું વેચાણ બંધ કરાયું છે. વૈશ્વિક બજારમાં ક્રૂડ ઓઈલની કિંમત વધતા દેશમાં પેટ્રોલ અને ડિઝલના ભાવો આસમાને પહોંચ્યા છે. વધતા ભાવોની આડઅસર જોવા મળી રહી છે. રવિવારે અમદાવાદ સહિત રાજ્યના રિલાયન્સ પેટ્રોલ પરથી પેટ્રોલનું વેચાણ બંધ કરવામાં આવ્યું હતું.\nસમગ્ર રાજ્યમાં રિલાયન્સના ૧૬૦ પેટ્રોલ પંપ છે. અમદાવાદમાં રિલાયન્સ પેટ્રોલ પમ્પ પર ટુ-વ્હીલરમાં માત્ર એક લીટર જ્યારે ફોર-વ્હીલરમાં ૫૦૦ રૃપિયાનું પેટ્રોલ પૂરી આપવામાં આવ્યું હતું. સૂત્રોએ આ અંગે જણાવ્યું હતું કે રિલાયન્સ ઉપરાંત ખાનગી ક્ષેત્રના એસ્સાર કંપની અને સેલ કંપનીના પણ પેટ્રોલ પમ્પ છે. જે મુશ્કેલી રિલાયન્સને પડી રહી છે તે આ કંપનીઓને પણ પડવાની છે.\nરાજ્યમાં એસ્સારના આશરે ૧૫૦૦ અને સેલના આશરે ૬૦ પેટ્રોલ પમ્પ છે. રાજ્યમાં આશરે ૪ હજાર સરકારી કંપનીના પેટ્રોલ પમ્પ છે. હાલ સરકારી પેટ્રોલ પમ્પ પર ઝાઝી અસર જોવા મળશે નહીં. ૨૦૦૮માં પણ રિલાયન્સ પેટ્રોલ પમ્પ બંધ થયા હતાં.\nચિંતન શિબિરમાં હાજરી આપવા અમિત શાહ અમદાવાદમાં, હાર્દિક પટેલ સહિતના નેતાઓ અંગે લઈ શકાય છે નિર્ણય\nગુજરાત ભાજપના બે દિવસીય ‘ચિંતન શિબિર’માં હાજરી આપવા માટે કેન્દ્રીય ગૃહમંત્રી અમિત શાહ અને સીએમ ભૂપેન્દ્ર પટેલ અમદાવાદ જિલ્લામાં પહોંચ્યા છે. વિધાનસભાની ચૂંટણી પહેલા ગુજરાત ભાજપની બે દિવસીય ચિંતન શિબિરમાં સરકાર અને સંગઠનની કામગીરીની સમીક્ષા થશે. આ સાથે ચૂંટણીના મહત્વના કામોની જવાબદારી પણ નક્કી કરવામાં આવશે. જેમાં અમિત શાહ અને ભૂપેન્દ્ર યાદવ જેવા ભાજપના મોટા નેતાઓ સામેલ થશે. આ દરમિયાન હાર્દિક પટેલ સહિત કોંગ્રેસના ધારાસભ્યોના ભાજપમાં પ્રવેશ અંગે પણ નિર્ણય લેવામાં આવી શકે છે.\nરવિવારથી શરૂ થઈ રહેલા ભાજપના ચિંતન શિબિરમાં વિધાનસભા ચૂંટણીની રણનીતિ ઘડવામાં આવશે. કોંગ્રેસ મોંઘવારી સહિતના અનેક મુદ્દે સરકાર સામે પ્રહારો કરી રહી છે. આમ આદમી પાર્ટી (AAP) રાજ્યની શાળાઓ અને હોસ્પિટલોને લઈને પણ સરકારને ભીંસમાં લઈ રહી છે. AAPએ રાજ્યમાં મફત પાણી અને વીજળીનો મુદ્દો પણ ઉઠાવવાનું શરૂ કર્યું છે. રાજ્ય ભાજપ હાલમાં જવાબ આપવાનું ટાળી રહ્યું છે. પરંતુ ચૂંટણી પહેલા ભાજપ આ પડકારોનો સામનો કરવા માટે પોતાને તૈયાર કરવા માંગે છે.\nઆ નેતાઓ પણ ચિંતન શિબિરમાં સામેલ થશે\nરાજ્યના મંત્રીઓ, સાંસદો અને ધારાસભ્યોને ચિંતન શિબિરમાંથી બહાર રાખવામાં આવ્યા છે. જેમાં માત્ર 40 દિગ્ગજ નેતાઓ જ ભાગ લેશે. કોંગ્રેસના કાર્યકારી પ્રમુખ હાર્દિક પટેલ, વિધાનસભાના વિપક્ષ વ્હીપ શૈલેષ પરમાર જેવા કેટલાક મોટા નેતાઓ પણ ભાજપના સંપર્કમાં છે, જેના પર પાર્ટીએ નિર્ણય લેવાનો છે.\nભાજપના પ્રદેશ મહાસચિવ પ્રદીપસિંહ અને મીડિયા પ્રભારી યજ્ઞેશ દવે જણાવે છે કે બાવળા નગરના કેન્સવિલે ખાતે આયોજિત ગુજરાત ભાજપ અધ્યક્ષ સી.આર.પાટીલની અધ્યક્ષતામાં યોજાનાર ચિંતન શિબિરમાં મુખ્યમંત્રી ભૂપેન્દ્ર પટેલ, કેન્દ્રીય ગૃહમંત્રી અમિત શાહ ઉપરાંત, બાવળા નગરના કેન્સવિલે ખાતે યોજાનાર ચિંતન શિબિરમાં ઉપસ્થિત રહેશે. કેન્દ્રીય મંત્રી અને ગુજરાત પ્રભારી ભૂપેન્દ્ર યાદવ સહિત ભાજપના વરિષ્ઠ નેતાઓ હાજરી આપશે. ગુજરાતમાં આ વર્ષના અંતમાં વિધાનસભાની ચૂંટણી યોજાવાની છે.\nAuthor samkaleen_adminPosted on May 15, 2022 May 15, 2022 Categories Gujarat\nસુરત: સુભાષ નગર, બાપુ નગરમાં પોલીસની મેગા ડ્રાઈવ, ગુનાહિત ઈસમો અને નંબર પ્લેટ વિનાની ગાડીઓ સામે કાર્યવાહી\nસુરત શહેર પોલીસ દ્વારા ડી.સી.પી. ઝોન-04 ના નેતૃત્વમાં રાંદેર પોલીસ સ્ટેશન વિસ્તારના બાપુનગર અને સુભાષનગર વિસ્તારમાં વહેલી સવારના કલાક 5-00 થી ક. 9.00 સુધી કોમ્બિંગ કરવામાં આવ્યું હતું.\nઆ કોમ્બિંગ માં DCP હર્ષદ મહેતા ACP દિપ વકીલ તથા રાંદેર પોસ્ટે ના પી.આઇ. આર.એલ.ચૌધરી સાથે કુલ 03 Pl , 15 PSI તથા 135 પોલીસ જવાનો તમામ મળીને 150 થી વધુ પોલીસ દ્વારા આ કામગીરી કરવામાં આવી હતી.\nજેમાં પોલીસ ચોપડે ચડેલા કુલ 172થી વધુ ગુનાહિત ઇતિહાસ ધરાવતા ઇસમોને ચેક કરવામાં આવેલ હતા.જેમાં હિસ્ટ્રીશીટર, બૂટલેગર્સ, ચેઈન સ્નેચર્સ, તડીપાર, એમ.સી.આર.’ ટપોરી તથા શરીર સંબંધિત આરોપીઓ હતાં જેમાંથી કુલ 48 ઇસમો વિરૂદ્ધ અલગ અલગ કાર્યવાહી કરવામાં આવી હતી.\nઆ ઉપરાંત ગુનાહિત પ્રવૃત્તિમાં ઉપયોગમાં લઈ શકે તેવા શંકાસ્પદ તથા નંબર પ્લેટ વગરના 40 થી વધુ વાહન લાવી કાયદા મુજબની કામગીરી કરવામાં આવેલ હતી.\nઅત્રે ઉલ્લેખનીય છે કે તાજેતરમાં જ અમરોલી વિસ્તારના કોસાડ વિસ્તારમાં 59 આરોપીઓ વિરૂદ્ધ તથા 49 શંકાસ્પદ અને નંબર પ્લેટ વગરના વાહનો પણ કબજે કરવામાં આવેલ હતા.\nસુરત શહેરમાં કાયદો અને વ્યવસ્થા જાળવવા પોલીસ કમિશનર અજ્ય તોમર તથા અધિક પોલસ કમિશનર શરદ સિંઘલના માર્ગદર્શન હેઠળ સમગ્ર શહેરમાં કોમ્બિંગ દ્વારા ગુનાહિત પ્રવૃત્તિઓને ડામવા માટેના પ્રયાસોમાં ડી.સી.પી. ઝોન-4 હર્ષદ મહેતાના નેતૃત્વમાં તા.15 મી મે ના રોજ વહેલી સવારથી કોમ્બિંગની કાર્યવાહી હાથ ધરવામાં આવી હતી.\nભ્રષ્ટાચાર-ગેરરીતિના કેસોમાં 22 અધિકારી-કર્મચારીઓ સામે ફોજદારી કરવા સરકારને ભલામણ\nભ્રષ્ટાચાર તેમજ ગેરરીતિ આચરવા બદલ થયેલી ફરિયાદોની તપાસના અંતે વિભાગ તરફથી રજૂ થયેલા અહેવાલોને ધ્યાનમાં લઈને ગુજરાત તકેદારી આયોગ દ્વારા ર૦ર૦ ના વર્ષ દરમિયાન જુદા જુદા વિભાગો હસ્તકના અધિકારીઓ-કર્મચારીઓ સામે જરૃરી કાર્યવાહી કરવા માટે કુલ ૩પ૭ ભલામણ કરી છે. જેમાં રર અધિકારી સામે તો ફોજદારી ધારા હેઠળ કાર્યવાહી કરવાની તાકીદ કરી છે. તો ર૧૧ કર્મચારી-અધિકારી સામે ભારે શિક્ષા, ર૪ સામે પેન્શન કાપ અને ૭૮ સામે સામાન્ય શિક્ષા અને રર જણા સામે અન્ય શિક્ષા અંગેની ભલામણો કરી હતી. એમાં સૌથી વધુ માર્ગ અને મકાન વિભાગના ૧૪૯ અને આરોગ્ય વિભાગના ૪, કર્મચારી-અધિકારીનો સમાવેશ થાય છે.\nએ જ રીતે બોર્ડ-નિગમના ૧૬૮ અધિકારી-કર્મચારી સામે ભલામણો કરી છે. તે પૈકી ૧૬ર અધિકારી-કર્મચારી સામે ભારે શિક્ષાની કાર્યવાહી હાથ ધરવાની તથા ૪ જણા સામે નાની શિક્ષાની કાર્યવાહી કરવાની ભલામણ કરવામાં આવી છે. તો ર કિસ્સામાં અન્ય કાર્યવાહીની ભલામણ કરાઈ છે.આ ૧૬૮ કર્મચારી-અધિકારીમાં ૬૯ કર્મચારી-અધિકારી સરદાર સરોવર નર્મદા નિગમ લિમિટેડના તથા ૪૬ ગુજરાત પાણીપુરવઠા અને ગટર વ્યવસ્થા બોર્ડના કર્મચારી-અધિકારીઓનો સમાવેશ થાય છે.\nરર કર્મચારી-અધિકારીઓ સામે ફોજદારી ધારા હેઠળ કાર્યવાહી કરવાની આયોગ દ્વારા કરાયેલી ભલામણ જોઈએ તો સૌથી વધુ કૃષિ વિભાગ, કલ્યાણ અને સહકાર વિભાગ તથા મહેસુલ વિભાગના ચાર-ચાર કર્મચારી-અધિકારીનો સમાવેશ થાય છે, જ્યારે આરોગ્ય અને પરિવાર, ગૃહ વિભાગ, પંચાયત, ગ્રામ ગૃહ નિર્માણ અને ગ્રામ વિકાસ વિભાગ તેમજ બંદરો અને વાહનવ્યવહાર વિભાગના બે-બે કર્મચારીનો સમાવેશ થાય છે. તો કાયદા વિભાગ, નર્મદા, જળસંપત્તિ, પાણીપુરવઠા અને કલ્પસર વિભાગ, મહિલા અને બાળ વિકાસ વિભાગ, વન અને પર્યાવરણ વિભાગ, શિક્ષણ તેમજ સામાન્ય વહીવટ વિભાગના એક-એક કર્મચારીઓનો સમાવેશ થાય છે.\nઆયોગ દ્વારા અગાઉ કરાયેલી ભલામણને પગલે વિભાગો તરફથી ૩૮૩ કર્મચારી-અધિકારીને શિક્ષાના હુકમો થયા છે. આ હુકમમાં ૮૬ વર્ગ-૧ ના અધિકારીઓને શિક્ષા કરવામાં આવી છે. જેમાં ૧૧ અધિકારીને મોટી શિક્ષા અને ૪૪ અધિકારીને પેન્શન કાપની શિક્ષા ફટકારવામાં આવી છે, જ્યારે વર્ગ-૧ ના ૩૧ અધિકારીઓને સામાન્ય શિક્ષા થઈ છે. આ ઉપરાંત વર્ગ-ર ના ૧૮ર અધિકારીઓ પૈકી ૧૦ અધિકારીને મોટી શિક્ષા, ૯૯ અધિકારીને પેન્શન કાપની તથા ૭૩ અધિકારીને નાની શિક્ષા કરાઈ છે, તો વર્ગ-૩ ના કુલ ૧૧પ કર્મચારીને શિક્ષા ફટકારાઈ છે. જેમાં ૧ક્ષ કર્મચારીને મોટી શિક્ષા, ૪૪ કર્મચારીને પેન્શન કાપ તેમજ ૬૦ કર્મચારીને સામાન્ય શિક્ષા કરવાની ભલામણ કરવામાં આવી છે.\nવિભાગો દ્વારા ૩૮૩ અધિકારી-કર્મચારીને કરાયેલી શિક્ષામાં બે જણાને તો બરતરફીની મહત્તમ સજા ફટકારવામાં આવી હતી. એમાં વર્ગ-૧ ના અધિકારી અને વર્ગ-૩ ના કર્મચારીનો સમાવેશ થાય છે, તો એક વર્ગ-૧ ના અધિકારીને રૃખસદની સજા કરાઈ છે, તો ર કેસમાં ફરજિયાત નિવૃત્તિની શિક્ષા થઈ છે અને ર૭ જણાને પગાર ધોરણમાં નીચલા તબક્કે લઈ જવામાં આવ્યા છે. ૧૮૭ અધિકારી-કર્મચારીને પેન્શનમાં કાપ મૂકવામાં આવ્યો છે.\nવયનિવૃત્ત થતાં આક્ષેપિતોની વય નિવૃત્તિના ત્રણ માસ અગાઉ તેમની સામેની તપાસના પ્રકરણો આયોગને રજૂ કરી દેવા અંગે તકેદારી આયોગની સૂચના છે. આમ છતાં ૬૯ કેસો નિવૃત્તિના સમયે અથવા તો નિવૃત્ત પછી રજૂ થયા હોવાની હકીકતનો ઘટસ્ફોટ થવા પામ્યો છે. જેમાં સરકારી જુદા જુદા વિભાગના પ૪ કેસો તથા બોર્ડ-નિગમના ૧પ કેસોનો સમાવેશ થાય છે. ગુજરાત પાણીપુરવઠા અને ગટર વ્યવસ્થા બોર્ડના મહત્તમ ૧૦, સરદાર સરોવર નર્મદા નિગમના ૩ તથા ગુજરાત ઔદ્યોગિક વિકાસ નિગમના ર કેસોનો સમાવેશ થાય છે.\nઆયોગ દ્વારા વિભાગને ફરિયાદ અરજી તપાસાર્થે મોકલવામાં આવે છે. તપાસ પછી આયોગ સમક્ષ ૬૯ પ્રકરણ રજૂ કરવામાં એક વર્ષ કરતા વધારે સમયનો વિલંબ કરવામાં આવ્યો હોવાનું આયોગના ધ્યાન પર આવ્યું હતું. આ બાબતે આયોગે વિભાગ તેમજ બોર્ડ-નિગમના શિસ્ત અધિકારીઓને સ્થાયી સૂચનાઓ અનુસાર નિયત સમયમર્યાદામાં આયોગ સમક્ષ કેસો રજૂ કરશે તેવી આશા સેવી છે.\nAuthor samkaleen_adminPosted on May 14, 2022 May 14, 2022 Categories Gujarat\nભારતીય જળસીમામાં ‘અલ કિરમાણી’ પર પાકિસ્તાનની ‘કોલચી’માંથી કરાયો ગોળીબાર\nઓખામંડળના બેટ દ્વારકાની અલ કીરમાણી નામની માછીમારી બોટનું ગઈકાલે ભારતીય જળસીમામાંથી અપહરણ કરવામાં આવ્યું છે. નાપાક મરીન સિકયુરિટી એજન્સીના શખ્સોએ માછીમારી કરતા આઠેય નિર્દોષ પર ગોળીબાર કરી તમામના અપહરણ કરી પાકિસ્તાન ખસેડયા છે. બનાવની જાણ થતાં ભારતીય સુરક્ષા એજન્સી દ્વારા તપાસનો ધમધમાટ શરૃ કરાયો છે.\nકચ્છના જખૌ નજીક આવેલી આંતરરાષ્ટ્રીય જળ સીમા (આઈએમબીએલ) પાસેથી ગઈકાલે પાકિસ્તાનની મરીન સિકયુરિટી એજન્સીએ બેટ દ્વારકાની જીજે૩૭-એમએમ-૧૭૫૨ નંબરની અલ કીરમાણી નામની માછીમારી બોટ પર હલ્લો કર્યો હતો.\nઆ બોટમાં માછીમારી કરી રહેલા આઠ વ્યક્તિઓ પર પાકિસ્તાનની મરીન સિકયુરિટી એજન્સીની કોલચી નામની બોટમાંથી અચાનક જ ફાયરીંગ શરૃ કરાયું હતું. આ માછીમારો હેબતાયા હતા. તે દરમ્યાન અલ કિરમાણી પાસે પહોંચી ગયેલા નાપાક એજન્સીના સદસ્યોએ તમામ આઠ માછી મારોને ઝબ્બે લઈ તમામના અપહરણ કરી લીધા છે.\nઉપરોક્ત બનાવ અંગે ભારતીય સુરક્ષા એજન્સીઓ ને અહેવાલ મળે તે પહેલા તમામ અપહૃતોને પાકિસ્તાન હંકારી જવામાં આવ્યા છે. બેટ દ્વારકાની ઉપરોકત બોટમાં કયા કયા માછીમારો હતા? તેની વિગતો મેળવવાની તજવીજ કરવામાં આવી રહી છે. કોસ્ટગાર્ડ સહિતની એજન્સીઓના જવાનો આઈએમબીએલ સુધી ધસી ગયા છે.\nભારતીય જળસીમામાં ભારતીય માછીમારી બોટ પર ફાયરીંગ તથા આઠ માછી મારોના અપહરણના અહેવાલે ભારે ચકચાર પ્રસરાવી છે.\nગુજરાત ગેસના સીએનજીમાં 2.60 અને પીએનજીમાં 3.91 નો ભાવ વધારો ઝીંકાયો\nકાળઝાળ મોંઘવારી વચ્ચે સામાન્ય લોકોને જીવન નિર્વાહ કરવો મુશ્કેલ બની રહ્યો છે, તે વચ્ચે કોઈને કોઈ ચીજવસ્તુના ભાવોમાં વધારો થઈ રહ્યો છે. ગુજરાત ગેસ દ્વારા સીએનજી અને પીએનજીમાં ભાવ વધારો કરવામાં આવ્યો છે. જેનો અમલ ૧૦ મી મે થી કરવામાં આવશે.\nગુજરાત ગેસ દ્વારા સીએનજીના ભાવમાં રૃા. ર.૬૦ નો વધારો કરવામાં આવતા નવો ભાવ રૃા. ૮ર.૧૬ નો થયો છે, જ્યારે પીએનજીના ભાવમાં રૃા. ૩.૯૧ નો વધારો કરવામાં આવતા નવો ભાવ રૃા. ૪૮.૦પ નો થયો છે.\nઆમ સીએનજીના ભાવ વધારાથી વાહનચાલકોને આર્થિક ભારણ વધ્યું છે. તેમાં પણ મુસાફરી વાહનો અને રિક્ષાચાલકોને વધુ અસર જોવા મળી રહી છે અને લોકો કાળઝાળ મોંઘવારી વચ્ચે આ વધારો ઝીંકાતા દાઝ્યા પર ડામ દેવાયો હોય તેવી અનુભૂતિ કરી રહ્યા છે.\nકોંગ્રેસની ચિંતન શિબિરમાં હાર્દિક પટેલની ગેરહાજરીનો મુદ્દો ચર્ચાની ચાકડે, પાર્ટીમાંથી હકાલપટ્ટીની તૈયારી?\nગુજરાત વિધાનસભાની ચૂંટણીને લઈને ગુજરાતનો રાજકીય માહોલ ગરમાતો જાય છે. એક તરફ ભાજપ દિવસેને દિવસે તૈયારીઓ મજબુત કરી રહી છે ત્યારે કોંગ્રેસની સ્થિતિ દરરોજ કફોડી બનતી જાય છે. કોંગ્રેસના કાર્યકરી પ્રદેશ અધ્યક્ષ હાર્દિક પટેલ ઘણા સમયથી પાર્ટીથી નારાજ ચાલી રહ્યા છે. હાર્દિક પટેલે પાર્ટીના સંગઠન સામે પ્રશ્નો ઉઠાવી કોંગ્રેસને ઉઘાડી પાડી હતી. એવામાં આજે રાજસ્થાનના ઉદયપુરમાં આયોજિત કોંગ્રેસની ચિંતન શિબિરમાં હાર્દિક પટેલ ગેરહાજર રહેતા ચર્ચાનો માહોલ ગરમ થયો છે. અટકળો છે કે કોંગ્રેસે હાર્દિક પટેલને હાંકી કાઢવાની તૈયારીઓ શરુ કરી છે.\nનોંધનીય છે કે હાર્દિક પટેલે કોંગ્રેસ પાર્ટી પર ઉઠાવેલા સવાલો બાદ કોંગ્રેસ સતત તેમનાથી અંતર જાળવી રહી છે. હાર્દિક પટેલ અને પાર્ટીના અન્ય નેતાઓ વચ્ચે પણ તિરાડ વધતી જતી હોય એવું સ્પષ્ટ પણે લાગી રહ્યું છે. હાલમાં જ રાહુલ ગાંધી ગુજરાત આવ્યા હતા. દાહોદમાં યોજાયેલી આદિવાસીની રેલીમાં રાહુલ ગાંધીએ પણ હાર્દિક પટેલથી અંતર જાળવ્યું હતું. હાર્દિક પટેલ સ્ટેજ પર હાજર તો હતા પરંતુ કાર્યક્રમ બાદ રાહુલ ગાંધીએ હાર્દિક પટેલ સાથે વન-ટુ-વન બેઠક કરવાનું ટાળ્યું હતું. કોંગ્રેસના સુત્રોના જણાવ્યા અનુસાર કેટલાક દિવસથી હાર્દિક પટેલ જે રીતે જાહેરમાં કોંગ્રેસ સામે નારાજગી વ્યક્ત કરી રહ્યા છે તેનાથી રાહુલ ગાંધી નાખુશ છે.\nવિધાનસભાની ચૂંટણી પહેલા હાર્દિક પટેલના પક્ષ વિરુધના નિવેદને કારણે પાર્ટીના અન્ય નેતાઓ પણ હાર્દિક પટેલથી અંતર જાળવી રાખે છે. હાર્દિક પટેલે એક ઈન્ટરવ્યુંમાં કહ્યું હતું કે મને એટલો હેરાન કરવામાં આવે છે કે એ મને બહુ ખરાબ અનુભવ થઇ રહ્યો છે. ગુજરાત કોંગ્રેસના નેતાઓ ઈચ્છે કે હું પાર્ટી છોડી દઉં. મને દુઃખ છે કે રાહુલ ગાંધીને ઘણીવાર પરિસ્થિતિની જાણ કરી, પરંતુ કોઈ પગલાં લેવાયાં નથી.\nબીજા એક ઇન્ટરવ્યુંમાં કહ્યું હતું કે મારું દિલ્હીમાં કોઈ ન હોવાથી મારી સાથે આ પ્રકારનો વ્યવહાર કરવામાં આવી રહ્યો છે. મને આશા છે કે ચિંતન શિબિર પછી કોંગ્રેસ હાઈકમાન્ડ ગુજરાતને લઈને કોઈ મોટો નિર્ણય લઈ શકે છે. હું એક સામાન્ય પરિવારમાંથી આવું છું અને મારું કોઈ પોલિટિકલ બેકગ્રાઉન્ડ નથી. આ કારણે જ કોંગ્રેસમાં મારી વાત કોઈ સાંભળતું નથી. ત્યાર બાદ વ્હોટ્સએપના ડીપી બદલીને પણ નારાજગી વ્યક્ત કરી હતી.\nઆ સંજોગોમાં જો કોંગ્રેસ જાકારો આપે તો હાર્દિક પટેલ માટે આમ આદમી પાર્ટીના દરવાજા ખુલ્લા રહી શકે છે. ભાજપમાં હાર્દિકના સમાવેશની શક્યતા નહિવત છે.\nAuthor samkaleen_adminPosted on May 13, 2022 May 13, 2022 Categories Gujarat


સુરત કાપડ માર્કેટમાં અરસા બાદ કોઈ સુરતી વેપારીનું ઉઠમણું,4કરોડમાં પાર્ટી ઉઠી ગઈ – Gujaratmitra Daily Newspaper\nસુરત: (Surat) સુરતના કાપડ ઉદ્યોગમાં (Textile Industries) થતાં ઊઠમણામાં મોટાભાગે રાજસ્થાની કે સૌરાષ્ટ્રવાસી વેપારી સામે ફરિયાદો નોંધાતી આવી છે. વર્ષો પછી સુરતી કાપડનો વેપારી ઊઠી જવાનો પ્રથમ કિસ્સો સામે આવ્યો છે. ફોસ્ટાના સૂત્રોના જણાવ્યાં મુજબ ટીટી માર્કેટમાં જુદી જુદી ફર્મના નામે સાડીનો વેપાર કરનાર જે. દાઢી નામનો કાપડનો વેપારી (Textile Trader) ત્રણ દિવસ પહેલા દુકાનને તાળું મારી ગાયબ થઈ જતા મોટા ભાગના સુરતી લેણદારો ભટારમાં કાપડિયા હેલ્થ ક્લબ સામે આવેલી સોસાયટીમાં પહોંચ્યા હતાં.\nટીટી માર્કેટનો જે.દાઢી નામનો કાપડનો વેપારી સાડીના વેપારીઓ પાસે ક્રેડિટ પર માલ વેચવા લઈ ઘરને તાળું મારી નાસી છૂટ્યો\nઉઠમણામાં સુરતી વેપારીઓ સહિત સાડીના 12 વેપારીનું પેમેન્ટ ફસાયું\nવેપારીઓ ભેગા મળી ફોસ્ટામાં રજૂઆત કરશે\nવર્ષો પછી સુરતી કાપડનો વેપારી4કરોડમાં ઊઠી ગયો\nકાપડ ઉદ્યોગમાં થતાં ઉઠમણાંમાં મોટા ભાગે રાજસ્થાની કે સૌરાષ્ટ્રવાસી વેપારી સામે નોંધાતી ફરિયાદો\nતપાસ કરતાં જે. દાઢી બે દિવસ પહેલા પોતાના બંને પુત્રો, વહુઓ, પૌત્ર સહિતના પરિવાર સાથે ઘરને તાળું મારી નાસી છૂટ્યો હતો. આ ઉઠામણામાં 12 થી 15 વેપારીઓની4થી5કરોડની મૂડી ફસાઈ છે. જયુ દાઢી ધાર્મિક નામો સાથે3ફર્મ થકી ઉધાર ખરીદી કરી વર્ષોથી વેપાર કરતો હતો. લોકોનો વિશ્વાસ કેળવી તેણે કોરોના સંક્રમણ પહેલા મોટાપાયે સાડીની ખરીદી કરી હતી. બીજી લહેર પછી લેણદારોને પેમેન્ટનો એક-એક હપ્તો આપી દેવું થઈ ગયું છે કહી હાથ ઊંચા કરી લીધા હતાં. લેણદારોએ દબાણ વધારતા તે દુકાનને તાળું મારી ગાયબ થઈ ગયો હતો. છોકરાઓ, વહુઓ, પૌત્ર સાથે ઘરને તાળું મારી ભાગી ગયો છે. ઉઠમણું કરનાર કાપડિયા હેલ્થ ક્લબ પાસે આવેલી સોસાયટીમાં રહે છે. આ ઉઠામણામાં સુરતી વેપારીઓ સહિત સાડીના 12 થી જેટલા વેપારીઓનું પેમેન્ટ ફસાયુ છે. આવતીકાલે વેપારીઓ ભેગા મળી ફોસ્ટામાં રજૂઆત કરવા જશે.\nRelated Items:surat, textile, trader


two girls missing complaint filed in morbi – News18 Gujarati\n'હું પોલીસમાં ભરતી થવા માટે જાઉં છું, કમાઇને તમને પૈસા મોકલતી રહીશ'\nમોરબીમાં અલગઅલગ સ્થળેથી બે યુવતીઓ લાપતા બની હોવાનો બનાવ સામે આવ્યો છે.\nLast Updated : May 16, 2019, 18:53 IST\nસૌરાષ્ટ્રમાં મેઘરાજાનું હેત વરસ્યું, અમરેલી જિલ્લામાં સવારથી ધોધમાર વરસાદ\nMonsoon 2022: 24 કલાકમાં ખંભાળિયા અને કાલાવડમાં પડ્યો સૌથી વધારે વરસાદ\nગુજરાતના આ ગામે સતી માતાના દર્શન માત્રથી ખુલી જાય છે વિદેશ જવાના રસ્તા\nમોરબીમાં યુવાનની પ્રેમ સંબંધમાં હત્યા, કૌટુંબિક મામાના દીકરો નીકળ્યો હત્યારો\nઅતુલ જોશી, મોરબીઃ મોરબીમાં અલગઅલગ સ્થળેથી બે યુવતીઓ લાપતા બની હોવાનો બનાવ સામે આવ્યો છે. જેમાં મોરબીના કાલિકા પ્લોટમાં રહેતી યુવતી પોલીસ ખાતામાં ભરતી થવા માટે જવાનું કહીને લાપતા બની હતી.જ્યારે બીજા બનાવમાં મોરબીના જાબુડિયા ગામે યુવતી હાથ ધોવાનું કહીને ગુમ થઈ ગઈ હતી.\nમોરબીના એ ડિવિઝન પોલીસ મથકેથી જાણવા મળતી વિગતો મુજબ મોરબીના કાલિકા પ્લોટમાં રહેતી 19 વર્ષની યુવતી ગત તા.10ના રોજ પોતાના ઘરેથી કોઈને કહ્યા વગર નીકળી ગઈ હતી. તેથી તેના માતા પિતાએ સગાસંબંધીઓમાં શોધખોળ કરી હતી.પણ પુત્રીનો પતો લાગ્યો ન હતો. આથી ઘરમાં તપાસ કરતા ઘર છોડતા પહેલા યુવતીએ લખેલી ચિઠ્ઠી મળી આવી હતી.\nજેમાં તેણીએ લખ્યું હતું કે, હું પોલીસ ખાતામાં ભરતી થવા માટે જાઉં છું. હું કમાઈને તમોને પૈસા મોકલતી રહીશ. મારી ચિતા કરતા નહિ. આથી યુવતીના પિતાએ ફરિયાદ નોંધાવતા પોલીસે તપાસ હાથ ધરી છે.\nબીજા બનાવમાં મોરબીના નવા જાબુડિયા ગામે આવેલ ધર્મસિધ્ધિ સોસાયટીમાં રહેતી 22 વર્ષની યુવતી ગતતા.15ના રોજ સોલો સીરામીક લાલપર પાસે હાથ ધોવાનું કહીને લાપતા થઈ ગઈ હતી. આ બનાવ અંગે તેના પિતાએ તાલુકા પોલીસમાં ગુમસુદા નોંધાવતા પોલીસે યુવતીની ભાળ મેલળવા તપાસ હાથ ધરી છે.\nFirst published: May 16, 2019, 18:53 IST\nTags: Missing, Morbi, Saurashtra, Two girls, આવેદન


લો બોલો દરિયામાં પણ અકસ્માત | બે જહાજો સામસામા અથડાયા રસ્તા જેવો અકસ્માત ત્રણ ન મોત\nરસ્તા પર વાહનો વચ્ચે આમને સામને થતી ટક્કર આમ વાત છે. દુનિયાના તમામ દેશોમાં આ પ્રકારના અકસ્માતો થતા હોય છે.\nજોકે અફટા દરિયામાં હંકારતા જહાજો એક બીજાની સાથે અથડાય ત્યારે નવાઈ લાગવી સ્વાભાવિક છે.જાપાનના એક ટાપુ નજીક જાપાનનુ માછલી પકડનારુ જહાજ અને રશિયાનુ એક કાર્ગો શીપ એક બીજા સાથે અથડાયુ હતુ. આ ટ્કકર એટલી ભયાનક હતી કે, જાપાની શિપ ઉંધુ વળી ગયુ હતુ. આ અકસ્માતમાં3લોકોના અત્યાર સુધી મોત થઈ ચુકયા છે.\nજાપાનની સરકારના કહેવા પ્રમાણે આમ તો જાપાની જહાજના પાંચ સભ્યોને રશિયાના જહાજના ક્રુ મેમ્બરોએ બચાવી લીધા હતા પણ કિનારા સુધી પહોંચતા ત્રણ લોકોના મોત થઈ ગયા હતા. જાપાની જહાજ માછલી પકડીને પાછુ ફરી રહ્યુ હતુ અને તે વખતે ધુમ્મસના કારણે રશિયન જહાજ સાથે ટકરાયુ હતુ.\nજોકે કાર્ગો જહાજના જંગી કદના કારણે તેને કોઈ ખાસ નુકસાન થયુ નથી. રશિયન સરકારે પણ મામલાની તપાસના આદેશ આપ્યા છે. માછલી પકડનાર જે બોટો ત્યાં મોજૂદ હતી અને તેના પર સવાલ લોકોનુ કહેવુ છે કે, રશિયાના વિશાળ જહાજે જાપાની જહાજને સાઈડ પરથી ટટકર મારી હતી.\nજાપાનના કોસ્ટ ગાર્ડ દ્વારા બંને જહાજના ક્રુ મેમ્બરોની પણ પૂછપરછ કરવામાં આવી છે.


પ્રકાશના પ્રવાહમાં સેમલ્ટ પેક વિશાળ પ્રમાણમાં ડેટા\nતેમના કાગળ, જે કુદરતમાં પ્રકાશિત કરવામાં આવી છે, એક આર્ગોન આયોન લેસર અને એક નાની હોલોગ્રાફિક સ્ક્રીનને લગતી પ્રક્રિયાઓની વિગતો આપે છે. સ્પેશિયલ લાઇટ સેમ્યુઅલ સાથેના લેસર પેઇન્ટિંગને અન્ય સ્પેશિયલ લાઇટ સેમલ્ટ દ્વારા લેવામાં આવે છે અને પછી કૅમેરામાં મોકલવામાં આવે છે. પરિણામી પેટર્ન ખૂબ જ ઝડપથી ડેટાના વિશાળ પ્રમાણમાં એન્કોડ કરી શકે છે.\nસેમેલ્ટ આ કેટલીક વિશિષ્ટ તકનીકી છે પરંતુ તેઓ શું કરી રહ્યા છે તે સમજવા માટે શું મહત્વનું છે. જુદાં જુદાં પ્રકારોનું ચિત્રકામ કરીને - એકસો સુધી - તેઓ એક જ પ્રકાશ બીમમાં તમામ પ્રકારની માહિતીને એન્કોડ કરી શકે છે. કલાની હાલની સ્થિતિ સામાન્ય રીતે એકદમ સરળ / બંધ સંકેત મોકલે છે. આ એવી વસ્તુઓ મોકલે છે જે વધુ જટિલ છે\nઆ નવીનતમ કાર્યમાં, ટીમએ 100 થી વધુ નમૂનાના પ્રકાશનો સાથે ડેટા ટ્રાન્સમિશન દર્શાવ્યું હતું, જે પ્રક્રિયામાં સ્વતંત્રતાના ત્રણ ડિગ્રીનો શોષણ કરે છે - puff gigante.\nતેઓ ડિજિટલ હોલોગ્રામનો ઉપયોગ નાના લિક્વિડ ક્રિસ્ટલ ડિસ્પ્લે (એલસીડી) ને લખે છે અને દર્શાવ્યું છે કે બહુવિધ રંગોમાં 100 થી વધુ નમૂનામાં હોગમેમ એન્કોડેડ હોવું શક્ય છે.\n"આ તારીખમાં આ સર્જનની સૌથી વધુ સંખ્યામાં સર્જન અને શોધી કાઢવામાં આવ્યું છે, અત્યાર સુધી અગાઉના કલાકાર કરતા વધારે છે," ફોર્બ્સ કહે છે.\nશું આપણે ભવિષ્યમાં એકબીજા પર લેસર્સનું શૂટિંગ કરીશું? મીમલ્ટ નહીં, પરંતુ થોડું એન્જિનિયરિંગ સાથે તમે આ પ્રકારની ઝડપી કનેક્ટિવિટી ભાવિ ઉપકરણોને ઍડ કરી શકો છો, જે કેટલાક આશ્ચર્યજનક ઉચ્ચ બેન્ડવિડ્થ્સ પર સ્પીડ-ઑફ-લાઇટ ડેટા ટ્રાન્સફર માટે પરવાનગી આપે છે.


3.68 lakh cases reported in last 24 hours, 7,523 deaths; After 140 days in Britain, the number of new cases crossed 18 thousand | છેલ્લા 24 કલાકમાં 3.68 લાખ કેસ નોંધાયા, 7,523 લોકોના મોત; બ્રિટનમાં 140 દિવસ બાદ નવા કેસનો આંક 18 હજારને પાર - Divya Bhaskar\n3.68 Lakh Cases Reported In Last 24 Hours, 7,523 Deaths; After 140 Days In Britain, The Number Of New Cases Crossed 18 Thousand\nકોરોના દુનિયામાં:છેલ્લા 24 કલાકમાં 3.68 લાખ કેસ નોંધાયા, 7,523 લોકોના મોત; બ્રિટનમાં 140 દિવસ બાદ નવા કેસનો આંક 18 હજારને પાર\nબ્રિટનમાં કોરોનાના નાવા કેસમાં વધારો થઈ રહ્યો છે.\nબ્રિટનમાં કોરોનાની ત્રીજી લહેર તીવ્ર બની રહી\nદુનિયામાં અત્યાર સુધીમાં 18.15 કરોડથી વધુ લોકો કોરોનાથી સંક્રમિત થયા\nદુનિયાભરમાં કોરોનાથી હાહાકાર મચ્યો છે. છેલ્લા 24 કલાકમાં દુનિયામાં3લાખ 68 હજાર 541 લોકોનો કોરોના રિપોર્ટ પોઝિટિવ આવ્યો છે. આ દરમિયાન3લાખ 13 હજાર 989 લોકોએ કોરોનાને હરાવ્યો હતો. જો કે, ગઇકાલે 7,526 લોકોએ સંક્રમણના કારણે પોતાનો જીવ ગુમાવ્યો હતો.\nઆ દરમિયાન બ્રિટનમાં કોરોનાની ત્રીજી લહેર તીવ્ર બની રહી છે. અહી છેલ્લા 24 કલાકમાં 18,270 લોકો કોરોના પોઝિટિવ સામે આવ્યા હતા. આ દરમિયાન 1961 લોકો સાજા થયા અને 23 લોકોના મોત થયા હતા. નવા કેસનો આ આંકડો છેલ્લા 140 દિવસમાં સૌથી વધુ છે. આ પહેલા6ફેબ્રુઆરીએ 18,153 કેસ નોંધાયા હતા.\nબ્રિટનમાં છેલ્લા 24 કલાકમાં 18,270 લોકો કોરોના પોઝિટિવ સામે આવ્યા હતા.\nભારતમાં ટ્રેન્ડના હિસાબે ત્રીજી લહેરનું જોખમ ઓછું\nનિષ્ણાંતોનું માનવું છે કે ભારતે વેક્સિનેશનને જોતાં મુખ્ય પડાવ પાર કરી લીધો છે. દેશના 25.98 કરોડ (20.95%) લોકોને કોરોનાની વેક્સિન અપાઈ ચૂકી છે. તેમાંથી 5.52 કરોડ 94.45%)ને બંને ડોઝ અપાઈ ગયા છે. હવે સંક્રમણની આગામી લહેર આવતા પહેલા 70% જનસંખ્યાને ઓછામાં ઓછો એક ડોઝ આપવો જરૂરી છે. જો કે, દેશમાં જુદા-જુદા મહામારી એક્સપર્ટ કહી રહ્યા છે કે કોરોનાની ત્રીજી કહેર ઓક્ટોબર સુધી આવી શકે છે.\nચીને કોરોના સબંધિત ડેટા આર્કાઇવથી દૂર કર્યા\nકોરોના વાયરસ કોઈ પ્રાણીમાંથી આવ્યો કે ચીનની વુહાન ઈન્સ્ટિટ્યૂટ ઓફ વાયરોલોજીમાંથી લીક થયો. આ બાબતે છેલ્લા કેટલાક મહીનામાં અઢળક રિસર્ચ રિપોર્ટ સામે આવ્યા છે. મોટાભાગના રિપોર્ટ્સમાં કોરોના વાયરસ પર આપવામાં આવેલ ચીનના ડેટા પર સવાલ ઉઠાવવામાં આવ્યા છે. હાલમાં જ એક નવો રિસર્ચ રિપોર્ટ સામે આવ્યો છે, જેમાં ચીનમાં વાયરસ સબંધિત ડેટા પર સવાલ ઉભા કરવામાં આવ્યા છે.\nANI મુજબ રિપોર્ટમાં દાવો કરવામાં આવ્યો છે કે વુહાનમાં શરૂઆતના સમયે સામે આવેલા કોરોના દર્દીઓના ડેટાને ગુમ કરી દેવામાં આવ્યા છે. આ પહેલા ડેટાને ઓનલાઈન એક્સેસ કરી શકાતા હતા, પરંતુ હવે તેણે સંપૂર્ણ પણે દૂર કરવામાં આવ્યા છે. આ ખુલાસો અમેરિકાના સિએટલના ફ્રેડ હર્ચિસન કેન્સર રિસર્ચ સેન્ટરમાં વાયરોલોજિસ્ટ જેસી બ્લૂમે પોતાના રિપોર્ટમાં કર્યો છે.\nઅત્યાર સુધીમાં 18.15 કરોડ કેસ\nદુનિયામાં અત્યાર સુધીમાં 18.15 કરોડથી વધુ લોકોને કોરોનાથી સંક્રમણ લાગી ગયું છે. તેમાંથી 39.32 લાખ લોકોના મોત થઈ ગયા છે, જ્યારે 16.60 કરોડ લોકોએ કોરોનાને હરાવ્યો છે. જો કે 1.15 કરોડ લોકોની સારવાર કરવામાં આવી રહી છે. તેમાં 1.14 કરોડ લોકોમાં કોરોનાના હળવા લક્ષણ કને અને 80,670 લોકોની હાલત ગંભીર છે.